text:
KURANTA YA MMUŠO
TSEBIŠO YA MMUŠO
BOLAODI BJA MANGWALO A THUTO BJA AFRIKA BORWA
Bolaodi bja Mangwalo a Thuto bja Afrika Borwa
MELAWANA KA TLASE GA MOLAO WA BOLAODI BJA MANGWALO A THUTO BJA AFRIKA
BORWA, 1995
(MOLAO NO. 58 WA 1995)
Bolaodi bja Mangwalo a Thuto bja Afrika Borwa bo, ka tlase ga seripa sa 14 sa Molao wa Bolaodi bja Mangwalo a Thuto bja Afrika
Borwa, 1995 (Molao No. 58 wa 1995), ka tumelelo ya Letona la Thuto le kgokagano le Letona la tša
Mešomo, dirile melawana mo Lenaneong.
LENANEO
TEMANA YA 1: DITLHALOŠO KA KAKARETŠO
-
Ditlhalošo
TEMANA YA 2: MAKGOTLA A NETEFATŠO YA BOLENG BJA THUTO LE TLHAHLO
-
Tumelelo
-
Dinyakwa tša tumelelo ya Makgotla a Netefatšo ya Boleng bja Thuto le Tlhahlo
-
Lengwalo la bohlatse la tumelelo
-
Telefatšo ya tumelelo
-
Kgogelo morago ya tumelelo
-
Boleloko bja Makgotla a Netefatšo ya Boleng bja Thuto le Tlhahlo
-
Tebogo ya mošomo ya maloko a Makgotla a Netefatšo ya Boleng bja Thuto le Tlhahlo
-
Mešomo ya Makgotla a Netefatšo ya Boleng bja Thuto le Tlhahlo
TEMANA YA 3: MELAO YA TSHEPETŠO LE TEFELO YA MEDIRO YA MAKGOTLA A NETEFATŠO YA BOLENG BJA THUTO LE TLHAHLO
-
Tefelo ya mediro ya Makgotla a Netefatšo ya Boleng bja Thuto le Tlhahlo
-
Melao ya tshepetšo
TEMANA YA 4: BAABI BA THUTO LE TLHAHLO
-
Tumelelo ya baabi
-
Dinyakwa tša tumelelo ya baabi
-
Lengwalo la bohlatse la tumelelo ya baabi
-
telefatšo ya tumelelo ya baabi
-
tumelelo ya lebakanyana ya baabi
-
Kgogelo morago ya tumelelo ya baabi
TEMANA YA 5: MAKGOTLA A TAOLO
-
Thwalo ya makgotla a taolo
-
Mangwalo a thwalo bjalo ka makgotla taolo
-
Mešomo ya makgotla a taolo
-
Phedišo ya thwalo ya makgotla a taolo
TEMANA YA 6: MAKGOTLA A SEPOROFEŠENE LE TLHAHLOBO
-
Kakaretšo ya kagotla a seporofešene le tlhahlobo ge go bewa maemo, netefatso ya boleng le taolo
TEMANA YA 7: DITLHALOŠO TŠA TŠOHLE
-
Tsheptšo ya kgopelo ya tshekoleswa
-
Leina le le kopana
KGOKELETŠO
Melawana ya tshepetšo ya Makgotla a Netefatšo ya Boleng bja Thuto le Tlhahlo
TEMANA YA 1
DITLHALOŠO KA KAKARETŠO
Ditlhalošo
-
Mo melaong ye lentšu le lengwe le lengwe goba seka tšeo di filwego tlhalošo mo molaong, di tla tlhaloša seo le, ntle le ge tlhalošo e bontšha ka mokgwa wo mongwe -
"tumelelo" e ra tumelelo, ga ntši ya lebaka le itšeng , ya motho, lekgotla goba setlhangwa tšeo di nago le bokgoni bja go dira mošomo wo o itšeng mo lenaneong la go netefatša boleng leo le hlamilwego ke Bolaodi bja Mangwalo a Thuto bja Afrika Borwa go ya ka Molao;
"Molao" o ra Molao wa Bolaodi bja Mangwalo a Thuto bja Afrika Borwa, 1995 (Molao No. 58 wa 1995)
"molekodi" e ra motho yo a ngwadišitšwego ke Lekgotla la Netefatšo ya Boleng bja Thuto le Tlhahlo go ya ka dinyakwa tša lebaka leo tšeo di beilwego ke Lekgotla la Tlhamo ya Maemo go lekola diphihlelelo tša maemo goba mangwalo a thuto a Legora la Mangwalo a Thuto la Bosetšhaba, le "molekodi wa lefelo la kgetho" e na le tlhalošo yeo e sepelelanago;
"ngwadišo godimo ga mabaka a itšeng" e ra go ngwadišwa ga sehlangwa sa thuto ya ka godimo sa poraebete bjalo ka ge go hlalošitšwe ka go Molao wa Thuto ya ka Godimo, 1997 (No.101 wa 1997);
"lefelo la kgetho" e ra go ba leloko la lefelo la kgetho la mokgatlo leo le kgethilwego goba le filwego mošomo goba lekgotla leo le lebišitšwego mo melawaneng ye;
"Lekgotla la Netefatšo ya Boleng bja Thuto le Tlhahlo" e ra lekgotla leo le dumeletšwego go ya ka seripa sa 5(1)(a)(ii) sa Molao, leo le nago le maikarabelo a go hlapetša le go lekola diphihlelelo go ya ka maemo a bosetšhaba goba mangwalo a thuto, le mošomo wo le o filwego mabapi le go hlapetša le go lekola diphihlelelo go ya ka maemo a bosetšhaba goba mangwalo a thuto go ya ka seripa sa 5(1)(a)(ii) sa Molao;
"lefapha" e ra lefapha leo le itšeng la thuto leo le šomišwago bjalo ka mokgwa wa go beakanya Legora la Mangwalo a Thuto la Bosetšhaba;
"Tekolo" e ra mokgwa wa go netefatša gore tshekaseko ya dipoelo tšeo di hlalošitšwego go maemo goba mangwalong a thuto a Legora la Mangwalo a Thuto la Bosetšhaba di a kgotsofatša, di a amogelega e bile di a tshepagala;
"lekgotla la tekolo" e ra lekgotla leo le kgethetšwego go lekola ke Bolaodi;
"Lekgotla la Maemo la Bosetšhaba" e ra lekgotla leo le ngwadišitšwego go ya ka seripa sa 5(1)(a)(ii) sa Molao, leo le nago le maikarabelo a go hlama maemo goba mangwalo a thuto le tlhahlo, le mošomo wo le o filwego mabapi le go ngwadišwa ga maemo a bosetšhaba goba mangwalo a thuto go ya ka seripa sa 5(1)(b)(i) sa Molao;
"dipoelo" e ra ditšweletšwa tša mafelelo tša tsela ya thuto yeo e tseneletšego yeo e diragatšwago;
"malebiša a magolo" e ra mediro goba malebiša ka gare ga lefapha tšeo mokgatlo goba lekgotla di tšhollelago matla a tšona go tšona;
"lekgotla la seporofešene" e ra lekgotla la semmušo leo le ngwadišitšwego bjalo go ya ka molaohlangwa wa mabapi le makgotla a bjalo, goba lekgotla la boithaopo leo le dirago mešomo yeo e hlalošitšwego go molaohlangwa wa makgotla ao efela le se la ngwadišwa bjalo;
"moabi" e ra lekgotla leo le abago diporokerama tša thuto tšeo di bopago maemo goba mangwalong a thuto a Legora la Mangwalo a Thuto la Bosetšhaba, go di laola le go di sekaseka;
"netefatšo ya boleng" e ra tsela ya go netefatša gore maemo a bokgoni ao a beilwego a a fihlelelwa;
"tekolo ya boleng" e ra tsela ya go lekola ditšhupo tšeo di bontšhago gore maemo a bokgoni ao a beilwego a a fihlelelwa;
"lenaneo la taolo ya boleng" e ra ditsela tšeo di kopoantšwego tšeo di šomišwago go netefatša gore maemo a bokgoni ao a beilwego a a fihlelelwa;
"maemo ao ngwadišitšwego" e ra maemo goba mangwalo a thuto ao a ngwadišitšwego go Legora la Mangwalo a Thuto la Bosetšhaba;
"lefapha" e ra sekgao seo se arotšwego sa leago, kgwebo goba mediro ya thuto yeo e dirišwago go hlaloša mellwane ya Lekgotla la Netefatšo ya Boleng bja Thuto le Tlhahlo;
"Lekgotla la Tlhamo ya Maemo" e ra lekgotla leo le ngwadišitšwego go ya ka seripa sa 5(1)(a)(ii) sa Molao, leo le nago le maikarabelo a go hlama maemo goba mangwalo a thuto le tlhahlo, le mošomo wo le o filwego mabapi le go ngwadišwa ga maemo a bosetšhaba goba mangwalo a thuto go ya ka seripa sa 5(1)(b)(i) sa
Molao;
TEMANA YA 2
MAKGOTLA A NETEFATŠO YA BOLENG BJA THUTO LE TLHAHLO
Tumelelo
-
(1) Makgotla a Netefatšo ya Boleng bja Thuto le Tlhahlo a tla fiwa tumelelo go lefapha le lengwe le le lengwe ke Bolaodi go hlapetša le go lekola diphihlelelo go ya ka maemo a bosetšhaba goba mangwalo a thuto, le mošomo wo le o filwego mabapi le go hlapetša le go lekola diphihlelelo go ya ka maemo a bosetšhaba goba mangwalo a thuto go ya ka seripa sa 5(1)(a)(ii) sa Molao.
Mo lefapheng leo e lego gore ga go Lekgotla la Netefatšo ya Boleng bja Thuto le Tlhahlo leo le dumeletšwego goba mo e lego gore Lekgotla la Netefatšo ya Boleng bja Thuto le Tlhahlo le palelwa ke go diragatša maikarabelo a lona, le mo e lego gore Bolaodi bo tla bona go hlokagala, Bolaodi bo tla tšea Mošomo le maikarabelo tšeo mehleng di fiwago Lekgotla leo la Netefatšo ya Boleng bja Thuto le Tlhahlo.
Mokgatlo goba sehlopha sa mekgatlo tšeo di nyakago tumelelo bjalo ka Lekgotla la Netefatšo ya Boleng bja Thuto le Tlhahlo di tla hlangwa go le lengwe la mafapha ao a latelago:
-
Lefapha la leago; goba
-
Lefapha la ekonomi; goba
-
Lefapha la sekgao sa lenaneo la thuto le tlhahlo.
Dinyakwa tša tumelelo ya Makgotla a Netefatšo ya Boleng bja Thuto le Tlhahlo
-
(1) Mokgatlo goba sehlopha sa mekgatlo tšeo di emelago lefapha leo le akanywago ka go molawana 2(3), leo le kgotsofatšago dinyakwa tša tumelelo bjalo ka Lekgotla la Netefatšo ya Boleng bja Thuto le Tlhahlo leo le bontšhwago ka go molawana wa (2), o ka kgopela go Bolaodi go dumelelwa bjalo ka Lekgotla la Netefatšo ya Boleng bja Thuto le Tlhahlo.
(2) Mokgatlo wo mo bjalo o tla bontšha gore -
-
go na le tlhokego ya Lekgotla la Netefatšo ya Boleng bja Thuto le Tlhahlo go ka hlangwa lefapheng leo o nyakago go šoma go lona;
-
o na le malebiša le šedi ya go ditiro tša yona tša go netefatša boleng tšeo di itshetlegilego godimo ga tšhomišano le maikemišetšo a lefapha leo le kgethilwego;
-
ga wa boeletša mešomo goba diripa tša mešomo tša Lekgotla la Netefatšo ya Boleng bja Thuto le Tlhahlo leo le šetšego le le gona, ntle le ge Bolaodi bo bona gore poeletšo yeo e a hlokagala;
-
o na le bokgoni bja go ka diragatša mešomo yeo e o filwego ke Bolaodi;
-
o na le methopo yeo e lekanego go kgona go šoma lebaka leo e le dumeletšwego;
-
o na le lenaneo le hlwahlwa la bolaodi leo le tsenyeletšago mme le sa beelwa mapheko a -
-
molaotshepetšo wa bolaodi bjo hlwahlwa wo o hlalošago boleng bjo Lekgotla la Netefatšo ya Boleng bja Thuto le Tlhahlo e kganyogago go bo fihlelela;
-
tshepetšo ye hlwahlwa ya bolaodi yeo e kgontšhago Lekgotla la Netefatšo ya Boleng bja Thuto le Tlhahlo go diragatša melaotshepetšo ya yona ya bolaodi bja boleng yeo le e
beilego; le
go etela gape mekgwa yeo e netefatšago gore melaotshepetšo ya bolaodi bja boleng le tshepetšo tšo di hlalošitšwego di a dirišwa mme di dula di le
mohola.
-
mošomo wa netefatšo ya boleng wa ka ntle o ka thokwana mme o ikemela ka noši go tšwa go mešomo ya kabelo ya thuto le tlhahlo;
-
Mabapi le mošomo wa netefatšo ya boleng, e na le boemedi bja batšeakarolo maemong a go tšea diphetho, boemedi bjo bo tlago netefatša gore go ba le maikarabelo go setšhaba le tšhomo ya pepeneneng; le
-
mediro ya lona e tla godiša maikemišetšo a Legora la Mangwalo a Thuto la Bosetšhaba.
(3) Mokgatlo wo o nyakago tumelelo bjalo ka Lekgotla la Netefatšo ya Boleng bja Thuto le Tlhahlo o tla dumela ka go ngwala -
-
tokelo ya Bolaodi go tlhahloba ka nako ye nngwe le ye nngwe mediro ya Lekgotla la Netefatšo ya Boleng bja Thuto le Tlhahlo le go lebelela melaotshepetšo ya bolaodi bja boleng ka leswa;
-
tokelo ya Bolaodi go fahloša go tšeo di lego mabapi le mediro ya Lekgotla la Netefatšo ya Boleng bja Thuto le Tlhahlo; le
-
tokelo ya maloko a Lekgotla la Netefatšo ya Boleng bja Thuto le Tlhahlo go itebanya la Bolaodi thwii mererong yeo e amago mohola wa Lekgotla la Netefatšo ya Boleng bja Thuto le Tlhahlo, ge e le gore magato ao a kwešišagalago go rarolla ditaba tšeo a tšerwe maemong a Lekgotla la Netefatšo ya Boleng bja Thuto le Tlhahlo.
Lengwalo la tumelelo
-
(1) Lekgotla la Netefatšo ya Boleng bja Thuto le Tlhahlo le lengwe le le lengwe, le tla fiwa lengwalo la bohlatse la tumelelo ke Bolaodi.
(2) Lengwalo la bohlatse la tumelelo le tla bontšha maemo a itšeng goba mangwalo a thuto ao go wona go filwego tumelelo: Ge e le gore maemo ao le mangwalo a thuto di tla ba ka gare ga legora la malebiša a magolo a Lekgotla la Netefatšo ya Boleng bja Thuto le Tlhahlo ntle le ge tumelelo e telefaditšwe go ya ka molao wa 5.
(3)
Lekgotla la Netefatšo ya Boleng bja Thuto le Tlhahlo le lengwe le le lengwe leo le filwego tumelelo, le tla re, kgweding ya mathomo ya ngwaga wa boraro wa go fiwa tumemlelo, le morago ga ngwaga wo mongwe le wo mongwe wa boraro, la fana ka pego go Bolaodi yeo e hlalošago gore ke ka mabaka a fe ao le swanetšego go tšwela pele ka go šomiša tumelelo, mme le tla bontšha dipoelo tšeo Lekgotla la Netefatšo ya Boleng bja Thuto le Tlhahlo le di fihleletšego lebakeng la mengwaga ye mebedi yeo e fetilego.
Telefatšo ya tumelelo
- (1) Lekgotla la Netefatšo ya Boleng bja Thuto le Tlhahlo leo le nyakago telefatšo go akaretša maemo goba mangwalo a
thuto, tšeo di sa tšewago ke Bolaodi go ba ka gare ga malebiša a magolo, le tla dira kgopelo yeo go
Bolaodi, le bontšha bokgoni bja lona go ka fihlelela dinyakwa tša tumelelo ye bjalo go ya ka molawana wa 3(1) le (2).
(2) Ge telefatšo e dumelelwa, lengwalo la bohlatse le tla telefatšwa go hlaloša seo.
Go gogela tumelelo morago
-
Tumelelo ya Lekgotla la Netefatšo ya Boleng bja Thuto le Tlhahlo e ka gogelwa morago, ge e le gore go ya ka kakanyo ya Bolaodi, le palelwa ke go diragatša mešomo ya lona ka tshwanelo.
Boleloko bja Lekgotla la Netefatšo ya Boleng bja Thuto le Tlhahlo
-
Maloko a Lekgotla la Netefatšo ya Boleng bja Thuto le Tlhahlo e tla ba maloko a mokgatlo goba sehlopha sa mekgatlo yeo e dumeletšwego bjalo ka Lekgotla la Netefatšo ya Boleng bja Thuto le Tlhahlo, bao ba kgethilwego lekgotleng leo ke mokgatlo woo goba sehlopha seo sa mekgatlo tšeo di fihlelelago dinyakwa tša molawana wa 3(2).
Go tlogela modiro ga maloko a Lekgotla la Netefatšo ya Boleng bja Thuto le Tlhahlo
-
Modulasetulo goba leloko le lengwe le le lengwe la Lekgotla la Netefatšo ya Boleng bja Thuto le Tlhahlo bao go boletšwego ka bona go molawana wa 7 ba tla leboga mošomo ge -
-
dithoto tša gagwe di tšerwe goba ge a loba go bao a ba kolotago;
-
e le gore okiwa bjalo ka motho yo a fokolago hlaloganyong go ya ka molao;
-
e le gore ga a be gona dikopanong tše tharo tša go latelana tša Lekgotla la Netefatšo ya Boleng bja Thuto le Tlhahlo ntle le tumelelo go tšwa go Lekgotla la Netefatšo ya Boleng bja Thuto le
Tlhahlo;
-
o tlogela mošomo ka go fa tsebišo ka go ngwala go Lekgotla la Netefatšo ya Boleng bja Thuto le
Tlhahlo;
-
nakong ya gagwe mošomong, o ile a hwetšwa molato mme a ahlolelwa kgolego ntle le tefišo; goba
ka kgopolo ya Lekgotla la Netefatšo ya Boleng bja Thuto le Tlhahlo o palelwa ke go diragatša mešomo ya gagwe ka boikarabelo.
Mešomo ya Lekgotla la Netefatšo ya Boleng bja Thuto le Tlhahlo
-
(1) Lekgotla la Netefatšo ya Boleng bja Thuto le Tlhahlo le tla -
-
fa tumelelo go baabi ba maemo a itšeng goba mangwalo a thuto a itšeng bao ba ngwadišitšwego go Legora la Mangwalo a Thuto la
Bosetšhaba;
-
odiša boleng magareng ga baabi ba lefelo la kgetho;
-
hlapetša boabi bja baabi;
-
go lekola tshenko le tshepetšo ya taolo magareng ga baabi ba lefelo la kgetho
-
ngwadiša balekodi bao ba kgethilwego go lekola maemo ao a šupilwego ao a ngwadišitšwego goba mangwalo a thuto go ya ka dinyakwa tšeo di beetšwego
seo;
-
rwala maikarabelo a go fana ka mangwalo a thuto a lefelo la khetho la
barutwana;
-
šomišana mmogo le makgotla a maleba goba makgotla ao a kgethilwego go lekola Makgotla a Netefatšo ya Boleng bja Thuto le Tlhahlo, go akaretšwa, fela go sa thibelwa go lekola netefatšo ya boleng bja maemong ao a šupilwego goba mangwalo a thuto ao Lekgotla la Netefatšo ya Boleng bja Thuto le Tlhahlo le dumeletšwego go wona, le tee goba a
mabedi.
-
dira ditšhušumetšo go Makgotla a Bosetšhaba a Maemo gore maemo a maswa goba mangwalo a thuto a dumelelwe, goba diphetogo go maemo ao a lego gona goba mangwalo a thuto go Makgotla a Bosetšhaba a Maemo gore a dumelelwe;
-
go šomiša tshedimošo-palo (data-base) yeo e dumelelegago go Bolaodi;
-
Hlagiša dipego go Bolaodi go ya ka dinyakwa tša Boalodi, le
-
go diragatša mešomo yeo nako le nako le tlago e fiwa ke Bolaodi
(2) Ge le diragatša mešomo ya lona Lekgotla la Netefatšo ya Boleng bja Thuto le Tlhahlo -
-
le tla sepela ka melawana ya 2 go fihla go 12 ya Melawana ya Makgotla a Bosetšhaba a Maemo (R452 wa 28 Matšhe 1998, Kuranta ya mmušo Nomoro 18787);
-
le ka fa mešomo yeo e kgethilwego yeo e bolelwago go molawana wa (1) go baabi ba lefelo la kgetho goba lekgotla le lengwe ka tumelelo ya Bolaodi, fela ba ka se fetetše maikarabelo a bona go Bolaodi; le
-
ge e le gore go netefaditšwe ka tlase ga Molao wo mongwe wa Palamente go buša lenaneo le tee leo le laolwago la baabi ba mangwalo ao a fapanago a thuto, le tla fa mošomo wa go ngwadiša balekodi, bao go boletšwego ka bona go molawana wa (1)(6) go baabi ba lona ge e le gore lenaneo la bona la bolaodi bja boleng le akaretša go lekola mošomo wo mme Boalodi bja Mangwalo a Thuto bja Afrika Borwa bo a
tsebišwa.
TEMANA YA 3
MELAO YA TSHEPETŠO LE TEFELO YA MEDIRO YA LEKGOTLA LA NETEFATŠO YA BOLENG BJA THUTO LE TLHAHLO
Tefelo ya mediro ya Lekgotla la Netefatšo ya Boleng bja Thuto le Tlhahlo
(1) Lekgotla la Netefatšo ya Boleng bja Thuto le Tlhahlo leo le nyakago go dira kwano le Bolaodi ka ga ditatofatšo tšeo di swanetšego go bewa goba go phumulwa ka tlase ga matla ao a filwego Lekgotla la Netefatšo ya Boleng bja Thuto le Tlhahlo ke Bolaodi, le tla hlagiša lengwalo la peakanyo ya kgwebo leo le bontšhago maikemišetšo a diphihlelelo mo nakong ya tshenko leswa yeo e bago mengwaga ye meraro, yeo e tla akaretšago tekatekanyetšo ya ditšhelete.
(2) Lengwalo la peakanyo ya kgwebo leo go boletšwego ka lona go molawana wa (1) le tla bontšha ditatofatšo tšeo di akanywago go bewa goba go phumulwa le ditlamorago tša dikakanyo tšeo go maikemišetšo a diphihlelelo tša Legora la Mangwalo a Thuto la Bosetšhaba go lebišitšwe kudu go phihlelelo ya, le tshepetšo le tšwelopele ka gare ga thuto, tlhahlo le tsela ya thutelamošomo.
Melao wa tshepetšo
-
Lekgotla le lengwe le le lengwe la Netefatšo ya Boleng bja Thuto le Tlhahlo le tla, ge le šoma, bušwa ke melao ya lona ya tshepetšo yeo e tla latelago melaotšhupetšo yeo e lego ka gare ga Kgokeletšo mabapi le Melawana ye.
TEMAN YA 4
BAABI BA THUTO LE TLAHHLO
Go fiwa tumelelo ya baabi
-
Lekgotla la Netefatšo ya Boleng bja Thuto le Tlhahlo le ka re ka kgopelo, la dumelela bjalo ka moabi, lekgotla leo le fihlelelago dinyakwa tšeo go boletšwego ka tšona go molawana wa 13.
Dinyakwa tša tumelelo ya baabi
Lekgotla le ka dumelelwa bjalo ka moabi ke Lekgotla la Netefatšo ya Boleng bja Thuto le Tlhahlo leo selebišasegolo sa lona se sepelelanago le sa moabi: Ge e le gore lekgotla leo le nyakago tumelelo -
-
le ngwadišitšwe bjalo ka moabi go ya ka molao wo o dirišwago nakong ya kgopelo ya tumelelo;
le na le lenaneo la taolo ya boleng leo le akaretšago, fela le sa beelwa legora go -
-
melaotshepetšo ya taolo ya boleng yeo e hlalošago seo moabi a nyakago go se fihlelela;
-
ditshepetšo tša taolo ya boleng tšeo di kgontšhago moabi go diragatša melaotshepetšo yeo e hlalošitšwego ya taolo ya boleng; goba
senka leswa mekgwa yeo e netefatšago gore melaotshepetšo le mekgwa ya taolo ya boleng di a diragatšwa e bile di dula di etšwa mohola;
-
le kgona go tšweletša, go tliša thušo le go tlhahloba diporokerama tša thuto tšeo mafelelong e lego tša maemo a itšego ao a ngwadišitšwego goba mangwalo a thuto;
le na le -
-
methopo yeo e nyakegago ya matlotlo, bolaodi le dithoto;
-
melaotshepetšo le mekgwa ya go kgetha bašomi, kgodišo le tšwetšopele;
-
melaotshepetšo le mekgwa ya go dumelela baithuti, tlhahlo le mananeo a thekgo;
-
melaotshepetšo le mekgwa ya go laola go dikgao tša go ithuta ka tiragatšo lefelong la mošomo go ba ntle le mošomo;
-
melaotshepetšo le mekgwa ya go laola tekolo;
-
ditsela tšeo di nyakegago tša go fana ka pego; le
bokgoni bja go fihlelela dipuno tšeo di nyakegago, go šomišwa methopo yeo e lego gona le tshepetšo yeo e dumelelwago ke Lekgotla la Netefatšo ya Boleng bja Thuto le Tlhahlo go tšweletša go tšweletša, go tliša thušo le go tlhahloba diporokerama tša thuto tšeo mafelelong e lego tša maemo a itšego ao a ngwadišitšwego goba mangwalo a thuto tšeo di bolelwago go temana ya )c); le
ga le ešo la fiwa tumelelo ke, goba a kgopela tumelelo go Lekgotla le lengwe la Netefatšo ya Boleng bja Thuto le Tlhahlo leo le boletšwego go molawana wa 2.
Lengwalo la bohlatse la tumelelo bjalo ka moabi
(1) Moabi yo mongwe le yo mongwe yo a ngwadišitšwego o tla, ge a dumeletšwe, fiwa lengwalo la bohlatse la tumelelo ke ke Lekgotla la Netefatšo ya Boleng bja Thuto le Tlhahlo leo lebanego mme le tla hlatselwa ke Bolaodi mme le tla hlaloša -
-
gore ke moabi wa lefelo la kgetho wa ke Lekgotla la Netefatšo ya Boleng
bja Thuto le Tlhahlo; le
maemo goba mangwalo a thuto ao a fiwago tumelelo.
(2) Moabi yo mongwe le yo mongwe yo a dumeletšwego o tla re, mo kgweding ya methomo ya ngwaga wa bohlano wa tumelelo le ye mehlano ya go latela, ya fana ka pego go Lekgotla la Netefatšo ya Boleng bja Thuto le Tlhahlo leo le amegago a bontšha mabaka ao ka wona a swanetšego go tšwela pele ka tumelelo, mme a bontšha le dipoelo tšeo a di fihleletšego nakong ya mengwaga ye mene yeo e fetilego.
Telefatšo ya tumelelo ya baabi
-
(1) Moabi yo a dumeletšwego yo a kganyogago telefašo ya tumelelo go akaretša maemo goba mangwalo a thuto, tšeo di sa tšewago ke Lekgotla la Netefatšo ya Boleng bja Thuto le Tlhahlo leo le mo filego tumelelo go ba ka gare ga malebiša a magolo a gagwe, le tla dira kgopelo mabapi le seo go Lekgotla la Netefatšo ya Boleng bja Thuto le Tlhahlo leo le mo filego tumelelo, le bontšha bokgoni bja lona go ka fihlelela dinyakwa tša telefatšo ya tumelelo yeo.
(2) Lekgotla la Netefatšo ya Boleng bja Thuto le Tlhahlo leo moabi yoo a hweditšego tumelelo go lona, le tla, ga mmogo le Bolaodi, beakanya telefatšo ya tumelelo ye bjalo, bjalo ka ge e kgopetšwe ka tsela ya Lekgotla la Netefatšo ya Boleng bja Thuto le Tlhahlo ya malebiša a magolo go maemo goba mangwalo a thuto ao kgopelo e dirilwego mabapi le wona: Ge e le gore-
-
dinyakwa tša tumelelo yeo, yeo e boletšwego go molawana wa 13(1) di a
fihlelelwa;
-
balekodi bao ba ingwadišitšego le Lekgotla la Netefatšo ya Boleng bja Thuto le Tlhahlo leo moabi a filwego tumelelo ke lona ba lekola maemo goba mangwalo a thuto ao a ngwadišitšwego ao kgopelo ya telefatšo e lego mabapi le wona; goba
balekodi bao ba ingwadišitšego le Lekgotla la Netefatšo ya Boleng bja Thuto le Tlhahlo leo malebišakgolo e lego maemo goba mangwalo a thuto ao kgopelo ya telefatšo e lego mabapi le
wona, ba dira ditekolo.
(3) Bolaodi, ka therišano le Lekgotla la Netefatšo Boleng bja Thuto le Tlhahlo ka šedi ya pele yeo e umakilwego sekamolawaneng (2) le tla netefatša gore selekanyo sa go tumelelo seo se umakilwego ka molawaneng wa bo 13 wa maemo yeo e rilego goba mangwalo a thuto di a kgotsofatšwa.
(4) Lekgotla la Netefatšo Boleng bjaThuto le Tlhahlo leo go lona moabi a dirago kgopelo ya katološo ya tumelelo le tla no dula e le Lekgotla la Netefatšo Boleng bja Thuto le Tlhahlo wa šedi ya pele go moabi woo morago ga go fiwa katološo ya tumelelo.
(5) Ge katološo e filwe, setifikeiti sa tumelelo se tla saenwa bjalo ka ge go umakilwe ka molawaneng wa bo 14(1)(b).
Tumelelo ya baabi ya nakwana
-
(1) Ge Lekgotla la Netefatšo Boleng bja Thuto le Tlhahlo leo go lona kgopelo ya tumelelo e dirwago, le bona gore moabi yoo a ngwadišitšwego goba moabi yoo a nyakago ngwadišo go ya ka mabaka ga a kgotsofatše dilekanyo kamoka tša tumelelo, gona Lekgotla la Netefatšo Boleng bja Thuto le Tlhahlo le ka no fa moabi yo bjalo tumelelo ya nakwana lebaka la nako leo go kwanwego ka lona, leo le sa fetego mengwaga ye mebedi, leo ka lona a tla tsenelago lenaneo la tšwetšopele leo le dumelwago ke Lekgotla la Netefatšo Boleng bja Thuto le Tlhahlo leo le diretšwego go kgontšha dilekanyo tša tumelelo tšeo di nyakegago: Ge e le gore, ka pono ya Lekgotla la Netefatšo Boleng bja Thuto le Tlhahlo dikgahlego tša moithuti di šireleditswe ka nako ya go tsenywa ga lenaneo la tšwetšopele.
(2) Moabi yo mongwe le yo mongwe, ge a fiwa tumelelo ya nakwana, o tla fiwa setifikeiti sa tumelelo ya nakwana ke Lekgotla la Netefatšo Boleng bja Thuto le Tlhahlo, gomme setifikeiti seo se tla saenwa ke Bolaodi, gomme se tla bolela –
-
Gore ke karolo ya baabi bao ba dumeletšwego ke Lekgotla la Maswanedi la Netefatšo Boleng bja Thuto le Tlhahlo;
-
Maemo goba mangwalo a thuto ao a fiwago tumelelo ya nakwana; le
matšatši ao ka wona tumelelo ya nakwana e tla thomago le go fela.
Phedišo ya tumelelo ya baabi
-
(1) Tumelelo ya moabi e ka no fedišwa, ge e le gore, ka pono ya Lekgotla la Netefatšo Boleng bja Thuto le Tlhahlo leo a ingwadišitšego le lona, yeo e saenilwego ke Bolaodi, ga a kgone go phetha mediro ya gagwe ka go kgotsofatša.
(2) Moabi a ka no kgopela gore tumelelo ya gagwe ya maemo le mangwalo a thuto ao a rilego di
fedišwe.
KGAOLO YA BO 5
MEKGATLO YA GO LEKOLA
Go bewa ga mekgatlo ya go lekola
-
Ge Bolaodi bo ka bona go hlokega, bo tla kgetha mokgatlo wa go lekola: ge fela e le gore o-
-
kgotsofatša dinyakwa tša tlaleletšo tša Lekgotla leo le Hlamago Maemo la maswanedi leo le šišinyeditšwego Lekgotla la lona la Maemo a Bosetšhaba go ya ka molawana 24(1) wa Melawana ya Lekgotla la Maemo la Bosetšhaba, 1998 (R. 452 wa di 28 tša Matšhe 1998, Kuranta ya Mmušo ya No. ya bo 18787), gape o dumeletšwe ke Bolaodi;
-
ka no dira modiro wa go lekola ka tsela yeo e netefatšago gore tekanyetšo ya bofelo yeo e hlalošitšwego maemo le mangwalo thuto a tokafetše, ke ya kgonthe ebile e a tshepega, le
-
na le kemedi ya bokgathatema tekanyetšong ya go dira diphetho, yeo e bontšhago dikgahlego tša bao ba holegago le bao ba nago le kgahlego ya thwii ditiragalong tša mokgatlo wa tekolo.
Mangwalo a go bewa bjalo ka mekgatlo ya tekolo
-
(1) Bolaodi bo ka no kgetha mokgatlo wa tekolo goba mekgatlo ya tekolo lebaka la nako le ka maemo le mangwalo a dithuto tšeo e di tšeago gore di a hlokega go netefatša go dirwa ga mediro ya tekolo.
(2) Bolaodi bo tla fa mokgatlo wo mongwe le wo mongwe woo o beilwego go dira bjalo lengwalo la go kgethwa leo le hlalošago tšatši le sebaka sa go bewa le maemo goba mangwalo a thuto tšeo di nyakegago go lekola.
Mediro ya mekgatlo ya go lekola
-
Mekgatlo ya go lekola e tla –
-
ge e le gore diphetho tša tekanyetšo mabapi le maemo le mangwalo a thuto tšeo di rilego tšeo di dirilwego ke o tee goba ye mentši ya Mekgatlo ya Netefatšo ya Boleng ya Thuto le Tlhahlo di tokafetše, ke tša nnete ebile di a tshepega go ya ka dipoelo tšeo di hlalošitšwego ka maemong le mangwalong a thuto ao,
dira ditshišinyo go Bolaodi mabapi le –
-
dikaonafatšo tšeo di nyakegago go šomeng ga Lekgotla la Netefatšo Boleng bja Thuto le Tlhahlo;
-
tumelelo ya Lekgotla la Netefatšo Boleng bja Thuto le Tlhahlo;
-
diphetolo tša maemo le mangwalo a thuto tšeo di yo tšeelwago hlogong ke Makgotla a Maemo a Bosetšhaba;
dintlha tšeo dingwe tšeo di ka no bolelwago ke Bolaodi nako le nako, le
go dira mešomo ye mengwe ya tekolo yeo e ka no phethwago ke Bolaodi nako le nako.
Phedišo ya go bewa ga mekgatlo ya tekolo
-
(1) Go bewa ga mekgatlo ya tekolo go tla fela ka nako le tšatši tšeo di beilwego ka lengwalong la mošomo, ge fela e le gore go bontšhitšwe ka mokgwa wo mongwe ka go ngwalwa fase ke Mokgatlo.
(2) Go bewa ga Mokgatlo wa go lekola go ka no fedišwa ge e le gore, ka pono ya Lekgotla la go Hlama Memo la Bosetšhaba, go saenile Bolaodi, o palelwa ke go phethagatša mešomo ya wona go kgotsofatša.
KGAOLO YA BO 6
MEKGATLO YA PROFEŠENALE LE YA GO TLHAHLOBA
Go tsenywa ga mekgatlo ya profešenale le mekgatlo ya go tlhahloba ge go bewa maemo, netefatšo ya boleng le tekolo
-
Mekgatlo ya profešenale le mekgatlo ya go tlhahloba e ka no dira kgopelo ya-
-
temogo goba boleloko bja Lekgotla la go Hlama Maemo bjalo ke ge go umakilwe ka molawaneng wa bo 20 goba wa bo 22 (1) wa Melawana ya Mekgatlo ya Maemo ya Bosetšhaba,1998 (R.452 wa di 28 tša Matšhe 1998, kuranta ya Mmušo ya No. ya bo 18787);
-
go dumelelwa bjalo ka Lekgotla la Netefatšo Boleng bja Thuto le Tlhahlo bjalo ka ge go umakilwe ka molawaneng wa bo 2; le
-
go bewa bjalo ka mokgatlo wa go lekola bjalo ka ge go umakilwe ka molawaneng wa bo 18.
KGAOLO YA BO 7
DITAELO TŠA DINGWE
Tshepetšo ya boipiletšo
-
(1) Mokgatlo woo o nyakago go dira boipiletšo kgahlanong le sephetho sa mokgatlo woo o umakilwego ka melawaneng ya bo 2 le 12 o tla fa Bolaodi tsenyo yeo e ngwadilwego fase ka taba yeo mmogo le mabaka a go dira boipiletšo lebakeng la dikgwedi tše tharo tša alemanaka.
(2) Ge Bolaodi bo ka swara boipiletšo kgahlanong le sephetho sa mokgatlo woo o umakilwego ka melawaneng ya bo 2 le 12, mokgatlo woo o tla –
-
fetola sephetho
-
rekhota phetolo ye bjalo ka ditokumeteng kamoka tša maswanedi moo sephetho sa pele se rekhotilwego
dira dipheto tšeo di hlokegago ka ditokumenteng kamoka tša maswanedi; le go ntšha dingwalwa tšeo di boeleditšwego tša ditokumente kamoka tša maswanedi.
Thaetlele ye kopana
-
Melawana ye e tla bitšwa Melawana ya Mekgatlo ya Netefatšo ya Boleng bja Thuto le Tlhahlo, 1998
KGOMAGANYO
METHALOHLALI YA MELAO YA TSHEPEDIŠO YA THUTO LE TLHAHLO LE MAKGOTLA A NETEFATŠO YA BOLENG BJA THUTO LE TLHAHLO
DIHLALOŠO
-
Ka methalohlahling ye, ntle le ge go boletšwe ka mokgwa wo mongwe;
"Modulasetulo" o šupa Modulasetulo wa Lekgotla la Netefatšo ya Boleng bja Thuto le Tlhahlo;
"Komiti" e šupa komiti ye nngwe le ye ngwe ya Lekgotla la Netefatšo Boleng bja Thuto le Tlhahlo;
"Komiti Phethiši" e hlaloša komiti yeo e hlomilwego go dira mešomo ye mengwe yeo e e laetšwego legatong la Lekgotla la Netefatšo ya Boleng bja Thuto le Tlhahlo;
"leloko"le šupa leloko la Lekgotla la Netefatšo Boleng bja Thuto le Tlhahlo;
"Tharollo" e šupa sephetho sa Lekgotla la Netefatšo Boleng bja Thuto le Tlhahlo;
"Mongwaledi" o šupa leloko la Lekgotla la Netefatšo Boleng bja Thuto le Tlhahlo leo le filwego modiro wo.
MALOKO A LEKGOTLA LA NETEFATŠO BOLENG BJA THUTO LE TLHAHLO
-
Lekgotla la Netefatšo Boleng bja Thuto le Tlhahlo, ka mabaka a mošomo wa boleng le netefatšo, le tla ba le Modulasetulo, Motlatša Modulasetulo, Mongwaledi le maloko a mangwe ao a beilwego ke Bolaodi, go ya ka senyakwa sa gore modulasetulo o tla kgethwa pele ke maloko a Lekgotla la Netefatšo Boleng bja Thuto le Tlhahlo, go tšwa gare ga maloko a bona goba go tšwa mothopong wo mongwe.
BAHLANKEDI BA BAPRESIDENTE
-
Modulasetulo wa Lekgotla la Netefatšo Boleng bja Thuto le Tlhahlo o tla ba mopresidente dikopanong tša Lekgotla la Netefatšo Boleng bja Thuto le Tlhahlo. Ge Modulasetulo a se gona kopanong efe goba efe, Motlatša Modulasetulo e tla ba yena presidente. Ge bobedi ba bona ba sego, maloko ao a lego gona a ka no kgetha gare ga bona modulasetulo wa kopano yeo.
DIKOPANO TŠA MOKGATLO WA NETEFATŠO YA BOLENG BJA THUTO LE TLHAHLO
-
Lekgotla la Netefatšo Boleng bja Thuto le Tlhahlo le tla kopano mafelong le ka dinako tšeo di tla phethwago ka go tšewa Sephetho nako le nako.
-
Dikopano tšeo di kgethegilego di ka no bitšwa go ya ka pono ya Modulasetulo, goba ka kgopelo yeo e thekgilwego ya maloko ao a sego ka fase ga tee tharong, gomme kopano yeo e tla swarelwa lefelong le ka nako yeo e phethwago ke Mongwaledi, ka pela ka moo go kgonegago morago ga go humana kgopelo ye bjalo.
-
Modulasetulo, morago ga go reriša Komiti Phethiši o tla ba le tokelo ya go bušetša morago kopano efe goba efe ya Lekgotla la Netefatšo Boleng bja Thuto le Tlhahlo ge kgwebo yeo e lego lenaneong e bonala e sa hloke gore go bitšwe kopano ye bjalo, ka kgopelo ya gore maloko a eletšwe ka pušetso morago ye bjalo bonyane beke ye tee pele tšatši leo Lekgotla la Netefatšo Boleng bja Thuto le Tlhahlo le yo kopanago ka lona, le kgopelo ye nngwe ya gore dikopano di seke tša fedišwa goba tša bušetšwa morago ka baka la mabaka ao a arabelwago goba dilo tšeo di sego taolong ya Lekgotla la Netefatšo Boleng bja Thuto le Tlhahlo ntle le ge peditharong ya maloko e dumetše se.
-
Motho yo mongwe le yo mongwe yoo go nyakegago gore a be gona ka mabaka a kgwebo a ka no mengwa ke Lekgotla la Netefatšo Boleng bja Thuto le Tlhahlo
-
go tsenela kopano efe goba efe ya Lekgotla la Netefatšo Boleng bja Thuto le Tlhahlo.
-
Ditokumente kamoka tšeo di rometšwego malokong di tla swaiwa ka tsela yeo e swanelanago le tlhago le maemo a dikagare, ka kwešišo ya gore go bohlokwa go maloko go netefatša gore ditokumente tše bjalo di ahlaahlwa go ya ka moo di swailwego.
TSEBIŠO YA DIKOPANO
-
Tsebišo ya kopano efe goba efe ya Lekgotla la Netefatšo Boleng bja Thuto le Tlhahlo yeo e tla tsenyago ka gare lenaneo la dintlha tšeo di yo tšeelwago hlogong, e tla romelwa ke Mongwaledi go leloko le lengwe le le lengwe le batho ba bangwe bao ba nyakegago gore ba tsenele kopano bonyane matšatši a 14 pele ga tšatši leo le beilwego la kopano atereseng yeo e ngwadišitšwego go Mongwaledi: Ge fela e le gore lebakeng la dikopano tšeo di kgethegilego tsebišo ye bjalo ye kopana bjalo ka ge go phethile Modulasetulo, empa e sego ka fase ga matšatši a mararo, e ka fiwa.
-
Go se humane tsebišo efe goba efe, yeo e romelwago atereseng yeo e ngwadišitšwego ya leloko lefe goba lefe, e ka se ame goba ya dira gore ditshepedišo tša kopano efe goba efe di se be bohlokwa.
REJISTARA YA GO TSENELA KOPANO
-
Leloko le lengwe le le lengwe leo le lego gona kopanong ya Lekgotla la Netefatšo Boleng bja Thuto le Tlhahlo le tla saena registara ya go ba gona yeo e tlka bago gona ka lebaka leo.
KHORAMO
-
Halofo ye nngwe ya maloko, go sa tsenywe Modulasetulo, e tla bopa khoramo dikopanong kamoka tšeo di tlwaelegilego tša Lekgotla la Netefatšo Boleng bja Thuto le Tlhahlo. Dikopanong tšeo di kgethegilego tee tharong ya maloko a Lekgotla la Netefatšo Boleng bja Thuto le Tlhahlo, go sa balwe Modulasetulo e tla bopa khoramo.
-
ge palo ya maloko ao a lego gona ka nako le lefelo leo le beetšwego kopano e sa lekana go bopa khoramo, kopano e tla tšwelapele, ge fela e le gore diphetho dife goba dife tšeo di tšewago di tla tšewa gore ke diphetho kakanywa gomme di tla fiwa Mokgatlo wa Netefatšo ya Boleng ya Thuto le Tlhahlo gore di rerwe go ya pele pele ga ge di ka tlhomamišwa.
DITAODIŠO TŠA BA PHATLALATŠO YA DITABA
-
Moo go bonwago go hlokega go ntšha taodišo ya ba phatlalatšo ya ditaba mabapi le dintlha tšeo di amanago le ditiragalo le dikopano tša Mokgatlo wa Netefatšo ya Boleng ya Thuto le Tlhahlo, di tla ntšhwa ke Modulasetulo wa Mokgatlo wa Netefatšo ya Boleng ya Thuto le Tlhahlo ka kwano ya Modulasetulo wa Bolaodi.
METSOTSO
-
Metsotso ya kopano ye nngwe le ye nngwe e tla kgoboketšwa le go išwa gore e tiišetswe kopanong yeo e latelago. Mongwaledi o tla phatlalatša metsotso go maloko ka nako ye tee le tsebišo ya go swara kopano yeo e latelago.
-
Metsotso e ka se bontšhe ditshepedišo tša kopano ka moo di boletšwego ka gona, empa e tla ba kakaretšo ya tšona, Diphetho le ditiragalo tšeo di nyakegago, ka kgontšho ya gore leloko le lengwe le le lengwe le tla ba le tokelo ya go kgopela gore pono ya lona e bontšhwe ka metsotsong.
DINGANGIŠANIO TŠA MOKGATLO WA NETEFATŠO YA BOLENG YA THUTO LE TLHAHLO LE GO BOUTA
-
Ka tshepedišong ya kopano ye nngwe le ye nngwe ya Lekgotla la Netefatšo Boleng bja Thuto le Tlhahlo melao yeo e tlwaelegilego ya ngangišano e tla šomišwa.
-
Go tšea diphetho go tla ba ka kwano ge fela e le gore moo go se nago kwano go tla boutwa. Moo go bouta go bonwago go hlokega go tla ba ka go emiša matsogo ka ntle le ge leloko lefe goba lefe le kgopela baloto (go bouta ka go swaya), moo go tla swarwago baloto ya sephiring.
-
Ge Modulasetulo e le yena MoPresidente a ka se be le boutu ya boikgethelo empa e tla ba ya go ruma.
-
Ge Modulasetulo a se go, mothušamodulasetulo (le ge e ka ba Motlatšamodulasetulo go wo mongwe) a ka se be le boutu ya go ruma, empa ya maikemišetšo.
-
Go bohlokwa go leloko la Lekgotla la Netefatšo Boleng bja Thuto le Tlhahlo go bega kgahlego ye nngwe le ye nngwe yeo e amanago le ditšhelete ka tsela yeo Lekgotla la Netefatšo Boleng bja Thuto le Tlhahlo le ngangišanego ka yona, le go kgopela gore a se be goba ngangišanong yeo: Ge fela leloko le bjalo le tla lokollwa ge sephetho ka taba ye bjalo se dirwa ke Lekgotla la Netefatšo Boleng bja Thuto le Tlhahlo.
-
Poloko bjalo ka ge go kgontšhitšwe ka melawaneng ye sephetho sa maloko a mantši ao a lego gona kopanong ya Lekgotla la Netefatšo Boleng bja Thuto le Tlhahlo e tla ba sephetho sa Lekgotla la Netefatšo Boleng bja Thuto le Tlhahlo. Dipono tša ba mmalwa di ka no rekhotwa ka kgopelo ya maloko a bjalo.
-
Go se na taba le ditaetšo tša melawana ye, ge taba ye nngwe le ye nngwe e eba gona gare ga dikopano tšeo di tlwaelegilego yeo e nyakago sephetho sa Lekgotla la Netefatšo Boleng bja Thuto le Tlhahlo le yeo ka go ya ka pono ya Modulasetulo e ka se senyetšwego nako go fihla kopano ye nngwe yeo e tlwaelegilego ya Lekgotla la Netefatšo Boleng bja Thuto le Tlhahlo, Modulasetulo a ka dumelela Mongwaledi go lokiša le go romela ka poso yeo e ngwadišitšwego goba khoria, go leloko le lengwe le le lengwe tsebišo yeo e bontšhago taba yeo go bolelwago ka yona le go nyaka boutu ya poso yeo ka yona sephetho se tla dirwago. Tsebišo e tla bolela gabotsebotse sebaka seo ka sona boutu ya poso e ka tsenywago, seo e ka se bego ka fase ga matšatši a 10 go tloga ka letšatši la go romelwa ga tsebišo. Sephetho sa bontši bja Lekgotla la Netefatšo Boleng bja Thuto le Tlhahlo se tla tšewa e le sephetho sa Lekgotla la Netefatšo Boleng bja Thuto le Tlhahlo. Poelo ya baloto ye nngwe le ye ngwe e tla tsebišwa kopanong yeo e latelago ya Lekgotla la Netefatšo Boleng bja Thuto le Tlhahlo.
GO HLONGWA GA KOMITI PHETHIŠI
-
Komiti phethiši e tla bopšwa ka botlalo ke maloko gomme e tla kgethwa ke wona. E tla ba le Modulasetulo le palo ye nnngwe ya maloko yeo e phethilego le go kgethwa ke Lekgotla la Netefatšo Boleng bja Thuto le Tlhahlo: Ge fela e le gore –
-
Komiti Phethiši ye bjalo, go ya ka ditaelo tša Lekgotla la Netefatšo Boleng bja Thuto le Tlhahlo, e tla sepetša ditaba tša Lekgotla la Netefatšo Boleng bja Thuto le Tlhahlo gare ga dikopano: Ge fela e le gore diphetho kamoka tseo di amanago le ditaba tša molaotshepetšo e tla ba tokelo ya Lekgotla la Netefatšo Boleng bja Thuto le Tlhahlo;
-
Modulasetulo, goba ge Modulasetulo a se go, Motlatšamodulasetulo yoo a kgethilwego ke maloko e tla ba Mopresidente dikopanong kamoka tša Lekgotla Phethiši;
-
Modulasetulo o tla bega ka mošomo wa Komiti Phethiši kopanong ye nngwe le ye nngwe yeo e tlwaelegilego ya Lekgotla la Netefatšo Boleng bja Thuto le Tlhahlo; le
-
Khoramo ya Komiti Phethiši e tla ba le Modulasetulo le halofo ye tee ya maloko a komiti yeo.
KAROLO YA MONGWALEDI
-
Mošomo wa bongwaledi woo o lego bohlokwa papalong ya mešomo ya Mokgatlo wa Lekgotla la Netefatšo Boleng bja Thuto le Tlhahlo, e tla dirwa go ya ka ditaelo tša modulasetulo wa Lekgotla la Netefatšo Boleng bja Thuto le Tlhahlo, ke
Mongwaledi.
-
Karolo ya Mongwaledi ke go thuša Lekgotla la Netefatšo Boleng bja Thuto le Tlhahlo ka –
-
go dira modiro wa bongwaledi;
-
go eletša ka ditaba tša taolo;
-
tirelo ya taolo yeo e kgontšhago;
-
thušo ka go laola diprotšeke; le
-
go dira mediro ye mengwe yeo Lekgotla la Netefatšo Boleng bja Thuto le Tlhahlo le ka e nyakago nako le nako.
TOKISO YA MELAO
-
Melao ye e ka no oketšwa goba ya fetolwa kopanong efe goba efe ya Lekgotla la Netefatšo Boleng bja Thuto le Tlhahlo ka tumelo ya Bolaodi, fela ka bontši bja maloko ao a lego gona, ge fela ditokišo tše bjalo di bopa ntlha yeo e rilego lenaneong, sengwalwa sa gona se sepeditšwe gare ga maloko le ge fela e sego ka fase ga halofo ya maloko a lona a le gona kopanong.
TEKOLOLESWA YA DIPHETHO TŠA LEKGOTLA LA NETEFATŠO YA BOLENG BJA THUTO LE TLHAHLO
-
Sephetho se sengwe le se sengwe seo se tšerwego kopanong ya Lekgotla la Netefatšo Boleng bja Thuto le Tlhahlo se tla abelwa nomoro yeo e swango e le tee ya Lekgotla la Netefatšo Boleng bja Thuto le Tlhahlo gomme se bonwa e le sephetho Mokgatlo wa Netefatšo ya Boleng ya Thuto le Tlhahlo. Leloko leo le nyakago gore sephetho se lekolwe leswa le nyakega gore le tliše tsebišo yeo e ngwadilwego fase ya senyakwa se bjalo ka mabaka ao a tletšego a tekololeswa yeo e rategago go Mongwaledi bonyane matšatši a 14 pele ga kopano ya Lekgotla la Netefatšo Boleng bja Thuto le Tlhahlo. Ge Lekgotla la Netefatšo Boleng bja Thuto le Tlhahlo le ka fetola sephetho, phetolo ye bjalo e tla ngwalwa ka metsotsong ya kopano, diphetogo tšeo di hlokegago tša ditokumente di tla dirwa gomme dingwalwa tšeo di boeleditšwego di tla ntšhwa.
Print friendly version


c: text/html

text:
Puku ya Ngwaga ya Dihlatse tša Jehofa ya 2014
Bala ka dintlhakgolo tša Sierra Leone le Guinea, gomme o ipshine ka diphihlelo tše di kgothatšago tša lefaseng ka bophara.
Temana ya Ngwaga ya 2014
Temana ya rena ya ngwaga ya 2014 e re: “Mmušo wa Gago a o tle.”
Lengwalo le le Tšwago go Sehlopha se Bušago
O tla kgothatšwa ke lengwalo le borutho le le le agago moyeng leo le tšwago go Sehlopha se Bušago.
Dintlhakgolo tša Ngwagola
Bala ka ditiragalo tše di kgahlišago tšeo di bontšhago gore mokgatlo wa Jehofa Modimo o lebelong.
Modiro wa Boboledi le wa go Ruta Lefaseng ka Bophara
Batho ba Modimo ba tutuetšwa ke lerato gore ka mehla ba tšee karolo go boleleng ditaba tše dibotse tša Mmušo. Bona ditlamorago tša maiteko ao ba a dirilego ka 2013.
Sierra Leone le Guinea
Pego ye e bolela ka tumelo e matla le boineelo bja Dihlatse tša Jehofa ge di be di phatlalatša ditaba tše dibotse dinageng tše tša Afrika.
Nywaga e Lekgolo e Fetilego
—1914
1914, e lego ngwaga woo Barutwana ba Beibele ba bego ba dutše ba o tsebatša, ga bjale o be o fihlile.

robotstxt: allowed

filter: keep


text:
Ke ka Baka La’ng Dihlatse tša Jehofa di sa ye Ntweng?
Dihlatse tša Jehofa ga di ye ntweng ka mabaka a latelago:
Di kwa Modimo. Beibele e re bahlanka ba Modimo “ba tla rula ditšhoša tša bona ba di dira megoma” gomme ba se sa ‘hlwa ba ithuta ntwa.’—Jesaya 2:4.
Di kwa Jesu. Jesu o ile a botša moapostola Petro gore: “Bušetša tšhoša ya gago lefelong la yona, gobane bohle bao ba dirišago tšhoša ba tla bolawa ka tšhoša.” (Mateo 26:52) Ka go re’alo, Jesu o bontšhitše gore balatedi ba gagwe ba ka se sware dibetša tša ntwa.
Barutiwa ba Jesu ba kwa taelo ya gagwe ya gore ba se ke ba ba “karolo ya lefase” ka go se tsenele ditaba tša dipolotiki. (Johane 17:16) Ga ba ganetšane le mediro ya mašole goba go tshwenyana le bao ba kgethago go tsenela bošole.
Di rata ba bangwe. Jesu o laetše barutiwa ba gagwe gore ba “ratane.” (Johane 13:34, 35) Ka go re’alo ba be ba tla ba karolo ya borwarre bja lefase ka bophara moo go bego go ka se be le setho seo se tlago go lwa le ngwanabo sona goba kgaetšedi.—1 Johane 3:10-12.
Di latela mohlala wa Bakriste ba mehleng ya pele. Encyclopedia of Religion and War e re: “Balatedi ba pelepele ba Jesu ba be ba gana ntwa le tirelo ya tša bohlabani,” ba bona se e le mekgwa yeo e “sa sepedišanego le thuto ya lerato ya Jesu gotee le taelo ya gore motho a rate manaba a gagwe.” Ka mo go swanago, rathutatumelo wa Mojeremane e lego Peter Meinhold o boletše ka barutiwa bao ba Jesu gore: “Go ba Mokriste le lešole go be go lebelelwa e le dilo tše pedi tšeo di sa sepedišanego.”
Go thekga setšhaba
Dihlatse tša Jehofa ke ditho tša setšhaba tšeo di nago le mohola gomme ga se badudi ba kotsi ba naga yeo ba lego go yona. Re hlompha balaodi ba mmušo ka go dumelelana le ditaelo tše tša Beibele:
“Ikokobeletše balaodi ba bagolo.”—Baroma 13:1.
“Ka baka leo, neang Kesara tša Kesara eupša Modimo le mo nee tša Modimo.”—Mateo 22:21.
Ka gona, re kwa melao, re lefa makgetho le go dirišana le maiteko a babuši ba naga ge ba leka go hlokomela setšhaba.


text:
Ke ka Baka La’ng ke Rapela? Na Modimo o tla Nkaraba?
Karabo ya Beibele
Ee, o tla di araba. Beibele le diphihlelo tša batho di bontšha gore Modimo o araba dithapelo. Beibele e re: “
[Modimo] o tla kgotsofatša kganyogo ya bao ba mmoifago, o tla ba kwa ge ba mo llela gore a ba thuše, gomme o tla ba phološa.” (Psalme 145:19) Eupša go ithekgile ka wena gore Modimo a go arabe.
Seo Modimo a nago le taba le sona
Re swanetše go rapela Modimo e sego Jesu, Maria, bakgethwa, barongwa goba diswantšho. Jehofa Modimo ke yena feela “
Mokwi wa thapelo.”—Psalme 65:2.
Re swanetše go rapela ka go dumelelana le thato ya Modimo yeo e lego ka Beibeleng.—1 Johane 5:14.
Re swanetše go rapela ka leina la Jesu, re lemoga maemo a gagwe a phagamego. Jesu o itše: “
Ga go yo a tlago go Tate ge e se ka nna.”—Johane 14:6.
Re swanetše go rapela re na le tumelo gomme ge e ba go nyakega re kgopele tumelo e oketšegilego.—Mateo 21:22; Luka 17:5.
Re ikokobetše e bile re rapele ka go tšwa pelong. Beibele e re: “
Jehofa o phagame, fela o bona yo a ikokobeditšego.”—Psalme 138:6.
Re phegelele. Jesu o itše: “
Tšwelang pele le kgopela gomme le tla newa.”—Luka 11:9.
Seo Modimo a se nago taba le sona
Gore o wa morafo ofe. “
Modimo ga a bebe sefahlego, eupša setšhabeng se sengwe le se sengwe motho yo a mmoifago gomme a dira se se lokilego o a amogelega go yena.”—Ditiro 10:34, 35.
Gore o eme bjang. O ka rapela Modimo o dutše, o iname, o khuname goba o eme.—1 Dikoronika 17:16; Nehemia 8:6; Daniele 6:10; Mareka 11:25.
Gore o rapelela godimo goba o rapela ka setu. Modimo o araba le dithapelo tše di rapelelwago ka pelong tšeo ba bangwe ba sa di kwego.—Nehemia 2:1-6.
Gore mathata a gago ke a manyenyane goba ke a magolo. Modimo o go kgothaletša gore o ‘
lahlele dipelaelo tša gago ka moka go yena, gobane o a go hlokomela.’—1 Petro 5:7.


text:
Gabutšibutši Lefase lo le Laola ke Mang?
Na o nagana gore . . .
ke Modimo?
ke batho?
ke ye mongwana?
SO BAEBELE E SE BOLABOLANG
“Wa pelo ya go befa o laola lefase ka moka.”—1 Johane 5:19.
“Morwayi wa Modimo o tlele . . . go pshayanya mmereko wa diyabolo.”—1 Johane 3:8, New Century Version.
LEBELELA GORE SO SE KA GO THUŠA BYANG
O nyoko kwišiša gore king se se tlisang mathata mo lefaseng.—Kutullo 12:12.
O nyoko ba le lebaka la go tshepa gore lefase la rune le nyoko ba kaone.—1 Johane 2:17.
NJE RE KA TSHEPA SO BAEBELE E SE BOLABOLANG?
Eya, re nyoko fo bolabola mabaka ka mararo:
Mmušo wa Sathane o a tekateka. Jehofa o tikemisele go yamoga Sathane matšhika ya go laola batho. O tshepisa gore “o nyoko tlosa . . . Diabolo” fote a lokise ka moka mo Sathane a sinnyeng.—Maheberu 2:14, Phetolelo ya Lefase la Nyuwane [ya Sekgowa].
Modimo o kgetiye Jeso Kreste gore a buše lefase. Jeso o fapanne kgole le se se makang ke ye a bušang lefase le gana byalo, wa swele le lešidi. Mo Modimo a bolabola ka nako ya mo Jeso e le kgoši, o tshepisa ka gore: “Ba ba tseyediwang fase le ba go hlopega o nyoko ba kwela go baba . . . Ba ba nang le tse di ba gatelelang le ba ba hlopiwang o nyoko ba lamolela.”—Pisalema 72:13, 14.
Modimo a ka sa bolabole matsaka. Baebele a e jikajike mo e re: “A di kgonege gore Modimo a bolabole matsaka.” (Maheberu 6:18) Mo Jehofa a tshepisa gore o nyoko maka selo, go fo tshwana le gore o sele a se makiye! (Jesaya 55:10, 11) “Ye a bušang lefase le o nyoko bošediwa ka tawong.”—Johane 12:31.
NAGANA KA SOWA ŠA
Lefase le nyoko ba byang mo ye a le bušang a šele a tlosiwwe?
Baebele e yaraba potsiso yone ga PISALEMA 37:10, 11 le KUTULLO 21:3, 4.


text:
TABA YA LETLAKALA LA KA NTLE | KE KA BAKA LA ENG DILO TŠE MPE DI DIRAGALELA BATHO BA GO LOKA?
Dilo tše Mpe di a Ata!
Smita, * mosadi wa nywaga e 35 wa Dhaka, kua Bangladesh, o be a tsebja e le motho yo a nago le lerato le tlhokomelo. Batho ba be ba mo tseba e le mosadi yo mofsa, yo a nyetšwego, yoo a dulago a thabile, a šoma ka thata e bile a thuša ba bangwe gore ba tsebe seo a ithutilego sona ka Modimo. Lapa la gagwe le bagwera ba ile ba tšhoga gakaakaang gateetee ge Smita a swarwa ke bolwetši bjoo bo ilego bja feleletša ka go mmolaya!
James le mosadi wa gagwe, banyalani ba bafsa bao ba lego nywageng ya bona ya bo-30, le bona ba be ba na le botumo bjo bo swanago le bja Smita. Seruthwaneng se sengwe, ba ile ba etela bagwera ba bona Lebopong la ka Bodikela la United States. Ga se ba ka ba boa legaeng la bona la kua New York. Ge ba sa le moo, ba ile ba ba kotsing e šoro ya koloi, ba tlogela baratiwa le bašomigotee le bona go ikwa ba lahlegetšwe o šoro.
Lehono bokgopo le tlaišego di atile kudu. Dintwa di bolaya batho le mašole. Bosenyi le bošoro di tlaiša batho bao ba se nago molato. Dikotsi tše di bolayago le malwetši ao a golofatšago di diragalela batho bohle go sa šetšwe nywaga goba maemo a bona bophelong. Dikotsi tša tlhago di wela batho ka go se kgetholle. Kgethollo le go hloka toka di aparetše. Mohlomongwe le wena o kile wa tlaišwa ke maemo a.
Ke ga tlhago go botšiša dipotšišo tše swanago le tše:
Ke ka baka la’ng dilo tše mpe di diragalela batho ba lokilego?
Na Modimo o ikarabela ka dilo tše?
Na dikotsi di fo itiragalela, goba di bakwa ke batho?
Na e ka ba ke Karma, yeo e bolelago gore ditiro tša motho tša nakong e fetilego ke tšona di bakago tlaišego?
Ge e ba Modimo ramatlaohle a le gona, ke ka baka la’ng a sa šireletše batho ba lokilego dikotsing tše?
Na re tla ka ra imologa bobeng le tlaišegong?
E le gore re arabe dipotšišo tše, re swanetše go kwešiša karabo ya dipotšišo tše pedi tša bohlokwa: Ke ka baka la’ng dilo tše mpe di diragalela batho ka moka le gona Modimo o tla dira eng ka se?
^ ser. 3 Maina a fetošwe.


text:
PHAFOGA! FEBRUARY 2014
Kamoo o ka Dirišago Nako ya Gago ka Bohlale
Ge nako e fetile, e fetile. Ela hloko ditsela tše nne tšeo di thušitšego batho ba bantši go diriša nako ya bona dilong tše bohlokwa bophelong.
Madireng a Lefase
Ditaba di akaretša: go utswiwa ga manaka a ditlou kua Malaysia, go se botwe ga kereke kua Italy, malwetši kua Afrika le go petšha ga bana kua Australia.
Go Dirišana le Meoya
Ba bantši ba leka go boledišana le bahu, eupša pono ya Beibele ke efe ka seo?
Kamoo o ka Dirišago Nako ya Gago ka Bohlale
Tsela e nngwe yeo o ka dirišago nako ya gago ka bohlale ke ka go hlahloba bophelo bja gago dikarolong tše pedi. Dikarolo tšeo ke dife?
Setsebi sa Thekinolotši ya tša Thutaphedi se Hlalosa Tumelo ya Sona
Go ithuta ga Ngaka Hans Kristian Kotlar mabapi le tshepedišo ya go lwantšha malwetši go ile gwa dira gore a ipotšiše ka mathomo a bophelo. Ke bjang go ithuta ga gagwe Beibele go arabilego dipotšišo tša gagwe?
Constantine
Bona kamoo go dirišana ga Constantine le dipolitiki gotee le bodumedi go kgomilego ditumelo tša dikereke tše dintši lehono.
Ge Morwedi wa Gago yo a Lego Mahlalagading a Gateletšegile
Banenyana ba bantši ba ikwa ba imetšwe ke diphetogo tšeo di ba diragalelago. Batswadi ba ka ba thuša bjang go lebeletšana le kgateletšego?
Lebone la Senakangwedi Seo se Bitšwago Photuris
Khunkhwane ye e nyenyane e thušitše bjang borathutamahlale gore ba kaonefatše seetša sa mabone, ao a šomišwago go didirišwa tše dintši tša elektroniki?
Dihlogo tše Dingwe tša Inthaneteng
Na o Tshwenyegile Kudu ka Ponagalo ya Gago?
O ka itebelela bjang ka tsela e lekalekanego ge e ba o na le bothata ka ponagalo ya gago?
Mogwera wa Paale ke wa Mohuta Mang?
Go hwetša bagwera ba go se re selo go bonolo, eupša o ka hwetša bjang bagwera ba kgonthe?
Ke Eng Seo ke Swanetšego go se Tseba ka go Romelana Melaetša ya Thobalano ka Founo?
Na o gapeletšwa go romela melaetša ya thobalano? Ditlamorago tša go romelana melaetša ya thobalano ke dife? Na e fo ba go ithabiša ka lerato?
Bafsa ba Bolela ka go Itlhokomela
Na thatafalelwa ke go ja dijo tše swanetšego le go itšhidulla? Bidiong ye e kopana bafsa ba hlalosa seo ba se dirago gore ba dule ba phetše gabotse mmeleng.
Moshe o Godišetšwa Egipita
Ke ka baka la’ng mmago Moshe a ile a mmea Nokeng ya Nile? Ithute ka mo go oketšegilego ka Moshe, lapa labo le morwedi wa Farao.


text:
Kgaolo 44: Rahaba o Uta Dihlodi
BANNA ba ba kotsing. Ba swanetše gore ba tšhabe goba go sego bjalo ba tla bolawa. Ke dihlodi tša Isiraele gomme mosadi yo a di thušago ke Rahaba. O be a dula ka ntlong ye yeo e bego e agilwe morakong wa motse wa Jeriko. Anke re bone lebaka leo ka lona banna ba ba lego kotsing.
Baisiraele ba be ba itokišeletša go tshela Noka ya Jorodane gore ba tsene nageng ya Kanana. Eupša pele ga ge ba ka tshela, Joshua o ile a roma dihlodi tše pedi. A re go tšona: ‘Sepelang le yo hlola naga le motse wa Jeriko.’
Ge di tsene Jeriko, di ile tša ya ntlong ya Rahaba. Eupša motho yo mongwe a botša kgoši ya Jeriko a re: ‘Baisiraele ba babedi ba tsene mo bošegong bjo go tlo hlola naga.’ Ge kgoši e ekwa seo, ya romela banna go Rahaba gomme ba fihla ba re go yena: ‘Ntšha banna bao ba lego ka ntlong ya gago!’ Eupša Rahaba o be a utile dihlodi tšeo tlhakeng ya ntlo ya gagwe. Ka gona o ile a re: ‘Ke therešo gore go na le banna ba babedi bao ba tlilego ntlong ya ka, eupša ga ke tsebe moo ba bego ba etšwa gona. Ba tlogile ge go thoma go swifala, pele ga ge kgoro ya motse e ka tswalelwa. Ge le ka akgofa, le tla ba swara!’ Ke moka banna bao ba ba rakediša.
Ka morago ga ge ba tlogile, Rahaba a rotogela tlhakeng ka go akgofa. A re go dihlodi tšeo: ‘Ke a tseba gore Jehofa o tlo le nea naga ye. Re kwele kamoo a omišitšego meetse a Lewatle le Lehwibidu pele ga lena ge le be le etšwa Egipita le kamoo le bolailego Kgoši Sihoni le Ogo. Ka ge ke le bontšhitše botho, bjale hle nkholofetšeng gore le lena le tla mpontšha botho. Le phološe tate, mma, dikgaetšedi tša ka le bana bešo.’
Dihlodi tšeo tša holofetša gore di tla dira bjalo, eupša Rahaba o be a swanetše go dira selo se sengwe. Di ile tša re go yena: ‘Tšea thapo ye e khwibidu o e kgokelele lefasetereng la ntlo ya gago gomme o kgoboketše ba geno ka ntlong ye. E tla re ge re boa le setšhaba ka moka go tlo thopa Jeriko, re tla bona thapo ye gomme re ka se ke ra le bolaya.’ Ge dihlodi tšeo di boetše go Joshua, di ile tša mmotša dilo ka moka tšeo di diregilego.
Joshua 2:1-24; Baheberu 11:31.
Dipotšišo
- Rahaba o be a dula kae?
- Banna ba babedi bao ba lego mo seswantšhong ke bomang, gomme ke ka baka la’ng ba be ba le Jeriko?
- Ke’ng seo kgoši ya Jeriko e ilego ya laela Rahaba gore a se dire, gona Rahaba o ile a arabela bjang?
- Rahaba o ile a thuša bjang banna ba ba babedi, gomme o ile a ba kgopela eng?
- Dihlodi tše tše pedi di ile tša holofetša Rahaba eng?
Dipotšišo tša tlaleletšo
- Bala Joshua 2:1-24.
Kholofetšo ya Jehofa yeo e begilwego go Ekisodo 23:28 e ile ya phethagala bjang ge Baisiraele ba be ba tlo hlasela Jeriko? (Josh. 2:9-11)
- Bala Baheberu 11:31.
Mohlala wa Rahaba o bontšha bjang bohlokwa bja go ba le tumelo? (Baroma 1:17; Baheb. 10:39; Jak. 2:25)


text:
Na Beibele e Thibela go ba le Thobalano?
Karabo ya Beibele
Go e na le go thibela go ba le thobalano, Beibele e bontšha gore thobalano ke mpho e tšwago go Modimo yeo a e neilego batho bao ba nyetšego. O bopile batho e le “yo motona le yo motshadi” le go lebelela seo a se dirilego e le “se sebotse kudu.” (Genesi 1:27, 31) Ge a be a nyadiša monna le mosadi wa pele, o itše: “E tla ba nama e tee.” (Genesi 2:24) Tswalano ye e be e akaretša lethabo leo le tlišwago ke thobalano gotee le maikwelo a tseneletšego a lerato.
Beibele e hlalosa lethabo leo monna a bago le lona lenyalong ka mantšu a a rego: “O thabe le mosadi wa bofseng bja gago .... Anke matswele a gagwe a go kgotsofatše ka mehla gomme o dule o thabišwa ke lerato la gagwe.” (Diema 5:18, 19) Modimo o rerile le gore mosadi a thabele thobalano. Beibele e re: “Banna le basadi ba swanetše go kgotsofatša dikganyogo tša bona tša thobalano.”—1 Bakorinthe 7:3, God’s Word Bible.
Mellwane ya mabapi le go ba le thobalano
Modimo o rulagantše gore thobalano e be feela ya batho bao ba nyalanego, ka ge go bontšhitšwe go Baheberu 13:4 yeo e rego: “Lenyalo a le hlomphege go bohle gomme malao a lenyalo a se be le ditšhila, gobane Modimo o tla ahlola diotswa le dihlotlolo.” Banyalani ba swanetše go botegelana le go phelela tlemo ya bona. Ba thaba kudu ge ba phema go ikgotsofatša ka tsela ya boithati eupša ba diriša molao wa motheo wa Beibele o rego: “Go na le lethabo le legolo go neeng go feta go amogeleng.”—Ditiro 20:35.


text:
Na go Lokile Gore Bakriste ba Diriše Dithibelapelego?
Karabo ya Beibele
Jesu ga se a laela balatedi ba gagwe gore ba be le bana goba ba se be le bona. Le gona ga go le o tee wa barutiwa ba Jesu yo a ilego a nea taelo e bjalo. Ga go na moo Beibele ka go lebanya e iletšago go laola pelego.
Tabeng ye, molao wa motheo wo o lego go Baroma 14:12 o a šoma. O re: “Yo mongwe le yo mongwe wa rena o tla ikarabela go Modimo.”
Ka baka leo, banyalani ba lokologile go itirela phetho ya ge e ba ba nyaka go ba le bana goba ba sa nyake. Le gona ba ka itirela phetho ya gore ba tla ba le bana ba bakae le gore ba tla ba le bona neng. Ge e ba monna le mosadi ba kgetha go diriša mokgwa wa go thibela pelego wo o sa akaretšego go ntšha mpa bakeng sa go phema go ima, yeo ke phetho ya bona le boikarabelo bja bona. Ga go yo a swanetšego go ba ahlola.—Baroma 14:4, 10-13.


text:
Newton
Newton e be e le Mofisika wa Seisimane. Leina la gagwe le le tletšego ke Sir Isaac Newton. O belegilwe ka di 4 Pherekgong 1643 gape o hlokofetše ka di 31 Hlakola 1727.
O hlomile melao ya mosepelo ye e tumileng kudu. Melao ye ke motheo wa kwešišo ya rena ya mosepelo. Kwešišo ye e fetošitšwe ke Albert Einstein ka mo gare ga 1904 le 1920.
Mateng
Melao ya go mosepelo ya Newton[lokiša | edit source]
Molao wa pele[lokiša | edit source]
Selo se tla dula se khutšitše goba se le mosepelong wa belositi ya go se fetoge ntle le ge kgapeletšo ya go se lekalekane e ka dirwa mo go sona.
Molao wa bobedi le wa boraro[lokiša | edit source]
Re ka tšea mohlala wo o latelago ya thumano ya kgapetla le bomorago bja lephaka go laetšwa molao wa bobedi le wa boraro wa Newton.
Traka, e sepela ka 30m/s goba 108 km/h go leba bohlabela mo mothalong thwii tseleng ye e lekanetšego , e rwele 300kg ya kgapetla ya khonkhoriti kgauswi le bomorago bja yona bjalo ka ge go laeditšwe. Traka e thumana ka hlogo le mohlare ya ema. Kgapetla ya khonkhoriti e thelela morago ga lephaka mme ya le potela 50cm ka gare pele e ema. Re ka tšea gore kgapeletšo ya kgohlano gare ga lebato le kgapetla e a hlokomologwa.
Go tšwa molaong wa bobedi wa Newton kgapeletšo ya go se lekalekane ye e dirišwago ke lephaka mo kgapetleng e abaganywa ka tekanyo le mmase wa kgapetla le kakgofišollo ya kgapetla.
Go tšwa molaong wa boraro wa Newton, lephaka le dira kgapeletšo-kgahlano mo go kgapetla ye e lekanago le kgapeletšo ye e dirišwago ke kgapetla mo go lephakeng. Kgapeletšo ye e fokotša belositi ya kgapetla. Kgapeletšo ya kgapetla mo go lephaka e potetša lephaka
Molao wa pabalelo ya momentamo[lokiša | edit source]
Mo go kgoboko ye e tlhaotšego go se na le go kgapeletšo ya ka ntle momentamo wa mothalo-thwii ga o fetoge.


text:
Na Dihlatse tša Jehofa di Nagana Gore ke Tšona Feela Tšeo di Tlago go Phologa?
Aowa. Batho ba bantši ba dimilione bao ba phetšego nywageng e makgolo e fetilego bao e bego e se Dihlatse tša Jehofa ba tla newa sebaka sa gore ba phologe.
Beibele e hlalosa gore lefaseng le lefsa la Modimo leo a le holofeditšego, “go tla ba le tsogo ya ba lokilego gotee le ba sa lokago.” (Ditiro 24:15) Go oketša moo, ba bantši bao ba phelago gona bjale ba ka thoma go hlankela Modimo gomme ba tla ba phologa. Go ba gona, ga se modiro wa rena go ahlola gore ke mang yo a tlago go phologa le yoo a ka se kego a phologa. Modiro woo o tla phethwa ke Jesu ka boyena.—Johane 5:22, 27.


text:
DIPOTŠIŠO TŠEO DI BOTŠIŠWAGO KUDU
Ke ka Baka La’ng Dihlatse tša Jehofa di sa Keteke Easter?
Ba bantši ba lebelela Easter e le moletlo wa Bokriste. Ke ka baka la’ng Dihlatse tša Jehofa di sa e keteke?
DIPOTŠIŠO TŠEO DI BOTŠIŠWAGO KUDU
Ke ka Baka La’ng Dihlatse tša Jehofa di sa Bitše Lefelo Leo di Kopanelago go Lona Gore ke Kereke?
Ithute gore polelwana “Holo ya Mmušo ya Dihlatse tša Jehofa” e tšwa kae le lebaka leo re e dirišago.
MEDIRO YA GO AGA
Pontšho ya Pele ya Diswantšho tša Meago ya Warwick ye e Thomilego ka (May go Fihla ka August 2014)
Bona kamoo modiro o šetšego o tšwetše pele ka gona Moago wa go Lokišetša Dikoloi, Diofisi le meago ya bodulo ya C le D.
DIBOKA
Diboka tša Phuthego tša Dihlatse tša Jehofa
Ikhweletše lefelo leo re kopanelago go lona le kamoo re swarago diboka ka gona.
Dintlhakgolo—Lefase ka Bophara
239—Dinaga tšeo go nago le Dihlatse tša Jehofa
7 965 954—Dihlatse tša Jehofa
9 254 963—Dithuto tša mahala tša magae tša Beibele tšeo di swarwago
19 241 252—Bao ba bilego gona Segopotšong sa lehu la Kriste sa ngwaga le ngwaga
113 823—Diphuthego


text:
Na Dihlatse tša Jehofa di Hudugela Dinageng tše Dingwe go Ruta ka Beibele?
Ee. Gohle moo re lego gona, bjalo ka Dihlatse tša Jehofa re leka go ruta batho bao re kopanago le bona ka tumelo ya rena.—Mateo 28:19, 20.
Go oketša moo, Dihlatse tše dingwe di etela goba go hudugela mafelong ao a lego dinageng tša gabo tšona moo batho ba bantši ba swanetšego go kwa ditaba tše dibotse tše di tšwago ka Beibeleng. Dihlatse tše dingwe di hudugela dinageng di šele e le gore di katološe bodiredi bja tšona. Di thabela go tšea karolo go phethagatšeng boporofeta bja Jesu bjo bo rego: “Le tla ba dihlatse tša ka ... go fihla karolong ya kgole ya lefase.”—Ditiro 1:8.
Ka ngwaga wa 1943, re ile ra thea sekolo seo se bego se hlahla ka mo go kgethegilego bao ba hudugelago dinageng tše dingwe gore ba rute ka Beibele. Ga e sale go tloga ka nako yeo, Dihlatse tše di fetago tše 8 000 di bile gona sekolong se, seo se tsebjago e le Sekolo sa Beibele sa Watchtower sa Gilead.


text:
Moya o Hlwekilego le Letšatši
—Na ke “Di-antibiotic” tša Tlhago?
GE BORATHUTAMAHLALE ba fetša go tšweletša la mathomo di-antibiotic tša dikhemikhale magareng ga lekgolong la bo-20 la nywaga, dingaka di be di holofetše gore dihlare tšeo tše difsa di tla fodiša malwetši a itšego. Mathomong, go be go bonagala dihlare tšeo tše difsa di phetha morero woo. Eupša ga e sa le go tloga nakong yeo go dirišwa ga tšona kudu go dirile gore go tšwelele dipaketheria tšeo di kgonago go lwa le di-antibiotic tšeo.
E le gore borathutamahlale ba bangwe ba hwetše mekgwa e mefsa ya go lwantšha malwetši, ba hlahlobišiša ditsela tša kgale tšeo di bego di dirišwa go alafa malwetši. E nngwe ya ditsela tše e akaretša go diriša mahlasedi a letšatši le moya o hlwekilego.
Go Ithuta Dilong tša Kgale
Engelane e be e dutše e dumela gore letšatši le moya o hlwekilego di hola batho ka tša kalafo ka tsela e itšego. Ngaka John Lettsom (1744-1815) o ile a re bana bao ba swerwego ke bolwetši bja mafahla (TB) ba ka thušwa ke moya wa lewatleng le letšatši. Ka 1840, ngaka ya go bua e lego George Bodington o ngwadile gore bao ba šomago ka ntle—balemi, badiši—gantši ga ba hlaselwe ke TB, mola go bonagala e be e hlasela bao ba fetšago nako e ntši ba le ka ntlong.
Florence Nightingale (1820-1910) o ile a tuma ka go tšweletša mekgwa e mefsa ya go hlokomela mašole a Brithania ao a bego a gobetše Ntweng ya Crimea. O ile a botšiša gore: “Na o kile wa tsena ka diphapošing tša go robala tša batho ba itšego . . . e ka ba bošego, goba mesong pele ga ge go ka bulwa mafasetere, gomme wa kwa kamoo di nkgago gampe ka gona?” O šišintše gore moya wa ka phapošing ya molwetši o swanetše go dula o hlwekile bjalo ka moya wa ka ntle, eupša molwetši a sa bolaišwe phefo. O ile a oketša ka gore: “Go ya ka phihlelo ya ka e nyenyane ka balwetši, selo sa bobedi seo ba se hlokago ka morago ga go hwetša moya o hlwekilego ke seetša . . . Le gona e sego seetša feela, eupša seetša sa letšatši.” Ba bantši ka nako yeo ba be ba dumela gore go bea malakane le diaparo letšatšing go be go thuša go tša maphelo.
Go dirilwe tšwelopele e kgolo go tša thutamahlale ga e sa le go tloga ka bo-1800, eupša dinyakišišo tša lehono di fihleletše se swanago. Ka mohlala, nyakišišo ya 2011 kua China e hweditše gore diphapoši tšeo di tletšego ka batho e bile di sa tsene moya o lekanego o hlwekilego di dira gore “go be le malwetši a mantši a go hema.”
Mokgatlo wa Lefase wa tša Maphelo (World Health Organization [WHO]) o lemogile gore moya o hlwekilego wa tlhago, e lego moya wo o fokago ka ntle wo o kgonago go tsena ka gare ga moago, o bohlokwa bakeng sa go fokotša ditwatši. Ka kgonthe, dikeletšo tša WHO tšeo di gatišitšwego ka 2009 di kgothaletša go diriša moya wa tlhago go fokotša go tsenwa ke malwetši mafelong a tlhokomelo ya tša kalafo. *
O ka bolela gore: ‘Dintlha tšeo di a kwagala. Eupša na di dumelelana le thutamahlale? Seetša sa letšatši le moya di thibela bjang malwetši?’
Dibolayaditwatši tša Tlhago
Dinyakišišo tšeo di dirilwego lefelong la United Kingdom Ministry of Defence di re fa dikarabo. Borathutamahlale ba moo ba be ba nyaka go tseba gore ge e ba sethuthupi sa dipaketheria tše kotsi se ka thuthupa London, moya wa moo o tla tšea nako e kae o šilafetše. E le gore banyakišiši ba tsebe ka ditwatši tša moyeng, ba ile ba tatetša diphedi tše dinyenyane tše di bitšwago E. coli bobing bja segokgo gomme ba di bea moo go fokago moya. Teko yeo e ile ya dirwa bošego, ka ge go be go tsebja gore seetša se be se bolaya dipaketheria tše. Mafelelo e bile afe?
Mo e nyakilego go ba dipaketheria ka moka di be di hwile ka morago ga diiri tše pedi. Eupša ge dipaketheria di be di tsenywa ka gare ga lepokisi leo le tswaletšwego lefelong le swanago ka tlase ga thempheretšha le monola o swanago, go ile gwa hwetšwa tše dintši tša tšona di sa phela ka morago ga diiri tšeo tše pedi. Ka baka la’ng? Go molaleng gore go na le selo se itšego moyeng seo se bolayago ditwatši. Le lehono ga go tsebje gore ke eng seo se dirago gore moya o bolaye ditwatši. Lega go le bjalo, banyakišiši ba re moya o fokago o na le selo se itšego sa tlhago “seo se šomago bjalo ka sebolayaditwatši tšeo di lego lefaufaung.”
Seetša sa letšatši le sona se na le dibolayaditwatši tša tlhago. Journal of Hospital Infection e hlalosa gore “bontši bja diphedi tše dinyenyane tšeo di bakago malwetši tšeo di lego moyeng ga di kgone go kgotlelela seetša sa letšatši.”
O ka holwa bjang ke se? O ka fetša nako e lekanego o le letšatšing le go hema moya o hlwekilego. Se se tla go thuša kudu.
^ ser. 8 Dilo tše itšego di ka dira gore re se rate go tlogela mafasetere a butšwe. Dilo tše di ka akaretša mohuta wa moya wo o fokago, lešata, melao ya tša mollo le tšhireletšego.


text:
Go be go Swerwe Dikopano tše di Kgethegilego tša Dihlatse tša Jehofa Dinageng tše Šupago
Dihlatse tša Jehofa di sa tšwa go swara dikopano tše di kgethegilego kua Brazil, Costa Rica, Hong Kong, Ireland, Isiraele, New Zealand le Sweden. Ya mathomo ya dikopano tše e be e swaretšwe kua Sweden ka July 2012 gomme tše tharo tša mafelelo di be di swaretšwe kua Costa Rica le New Zealand ka January 2013.
Go etša dikopano tše dingwe tša selete tša matšatši a mararo tšeo re di rulaganyago ngwaga le ngwaga, dikopanong tše tše di kgethegilego go be go na dipolelo tšeo di theilwego Beibeleng, dipontšho le diterama.
Go be go laleditšwe batho bao ba tšwago dinageng tše dingwe gore ba tle ba be gona dikopanong tše tše di kgethegilego. Ba kgonne go bona naga yeo ba e etetšego pele le ka morago ga dikopano.
Yo mongwe wa bao ba bego ba tlile kopanong yeo e bego e swaretšwe kua Brazil o itše: “Ke kgahlišitšwe kudu ke go bona lerato le legolo la bana babo rena le tsela yeo ba ilego ba re amogela ka yona. E be eka ke sa tšwa go hwetša ditho tše difsa tša lapa.”
Yo mongwe wa baeng yoo a bego a le kopanong e kgethegilego ya kua Hong Kong, o itše: “Ke kgomilwe kudu ke go bona batho ba myemyela e bile ba bangwe ba lla ge baeng bao ba bolelago Semandarin ba gokaretše dikgatišo tše difsa tše di theilwego Beibeleng tšeo di sa tšwago go lokollwa.”
Ngwaga o mongwe le o mongwe, Dihlatse tša Jehofa di swara dikopano tša selete lefaseng ka bophara. Batho ba dimilione ba ba gona dikopanong tše.
Bao ba tlago dikopanong tše ba ba le dibaka tše dintši tša go bona lerato, lethabo le khutšo ya borwarre bja bana babo rena. Se se bonagala kudu dikopanong tše di kgethegilego goba tša ditšhabatšhaba. Ka nako ya go khutša, bao ba tlilego kopanong ba bolela le ba bangwe le go ja gotee le bona, ba fana dimpho le go fana tsebišo yeo ba ka ikgokaganyago ka yona, ba tšea dinepe le go gokarelana.
Go swana le dikopanong tše dingwe tša rena, bao e sego Dihlatse tša Jehofa ba dumeletšwe go ba gona.


text:
Na Dihlatse tša Jehofa ke Bakriste?
Ee. Re Bakriste ka mabaka a latelago:
Re leka go latela kgauswi dithuto tša Jesu Kriste le tsela yeo a bego a phela ka yona.—1 Petro 2:21.
Re dumela gore Jesu ke tsela e nnoši ya gore re phološwe, gore “ga go leina le lengwe ka tlase ga legodimo leo le neilwego batho leo ka lona re tlago go phološwa.”—Ditiro 4:12.
Ge batho ba eba Dihlatse tša Jehofa, ba kolobetšwa leineng la Jesu.—Mateo 28:18, 19.
Re rapela Modimo ka leina la Jesu.—Johane 15:16.
Re dumela gore Jesu ke Hlogo, goba yo a filwego matla a go laola motho yo mongwe le yo mongwe.—1 Bakorinthe 11:3.
Lega go le bjalo, re fapana ka ditsela tše dintši le madumedi ao a ipolelago gore ke a Bokriste. Ka mohlala, rena re dumela gore Beibele e ruta gore Jesu ke Morwa wa Modimo, e sego karolo ya Borarobotee. (Mareka 12:29) Ga re dumele taba ya gore moya wa motho ga o hwe le gore Mangwalo a re Modimo o tlaiša batho diheleng tša ka mo go sa felego, le gona ga re dumele taba ya gore bao ba etelelago pele bodumeding ba swanetše go bitšwa ka direto tšeo di ba phagamišago.—Mmoledi 9:5; Hesekiele 18:4; Mateo 23:8-10.


text:
1
Modimo o hlokomela Baisraele
1Puku ye e laodiša tše di boletšwego ke Jeremia, morwa wa Hilkia. Hilkia yena e be e le yo mongwe wa baprista ba motse wa Anathote, nageng ya Benjamene. 2#2 Dikg. 22:3 -- 23:272 Dikr. 34:8 -- 35:19Morena o boletše le Jeremia ka ngwaga wa lesome le metšo ye meraro wa ge Josia, morwa wa Amone, e le kgoši ya Juda, 3#2 Dikg. 23:36 -- 24:724:18 -- 25:212 Dikr. 36:5-836:11-21a tla a bolela le yena gape mola Joyakime, morwa wa Josia, e le kgoši. O be a fela a bolela le yena go fihlela mafelelong a ngwaga wa lesome le motšo o tee wa pušo ya Tsedekia, morwa wa Josia. Ka kgwedi ya bohlano ya ngwaga woo batho ba Jerusalema ba ile ba thopša.
Go bitšwa ga Jeremia
4Morena o ile a re go nna: 5“Ke tsebile pele ke go bopa gore o tla ba eng, ka go kgethwafatša pele o tswalwa ke mmago, ka go dira moprofeta wa ditšhaba.”
6Nna ka mo fetola ka re: “Aowii, Morena, Mong wa bohle, nna ga ke kgone polelo ka gobane ke sa le yo mofsa.”
7Eupša Morena a re go nna: “O se ke wa re o sa le yo mofsa, gobane o tla ya go batho ka moka bao ke go romago go bona, wa ba botša tšohle tše ke go laelago tšona. 8O se ke wa ba tšhaba, ka gobane ke tla ba le wena gore ke go šireletše. Ke realo, nna, Morena!”
9Ke moka Morena a obeletša letsogo, a nkgoma molomo, a re go nna: “Bona, mantšu a o swanetšego go a bolela ke a tsenya ka molomong wa gago. 10Lehono ke go fa maatla a go hlahlamolla le go uša, a go fediša le go menola, a go aga le go hloma ditšhaba le mebušo.”
Dipono tše pedi
11Morena a mpotšiša a re: “Na o bonang?”
Nna ka mo fetola ka re: “Ke bona lekala la mooka, mophafogapele.”#1:11 “mooka, mophafogapele” Seheberu se re “moalmone”.
12Morena a re: “O bone gabotse. Ke dula ke phafogetše go phetha tše ke di boletšego.”
13Ke mo Morena a boletšego le nna la bobedi a re: “Na o bonang gape?”
Ka mo fetola ka re: “Ke bona pitša ye e belago e le ka leboa e sekametše ka thoko yeno.”
14Yena a re go nna: “Masetlapelo a tla tšhologela godimo ga bohle ba ba dulago mo nageng ye a etšwa ka thoko ya leboa, 15ka gobane ke bitša ditšhaba tša mebušo ka moka leboa gore di tle. Magoši a tšona a tla hloma ditulo tša ona tša bogoši masorong a dikgoro tša Jerusalema le go dikologa merako ya yona, le metseng ye mengwe ya Juda. 16Ke tla otla setšhaba sa ka ka baka la dibe tša sona; se ntlogetše sa direla medimo ye mengwe dihlabelo, sa itirela medimo ya diswantšho gomme sa e obamela. 17Wena itokiše, o yo ba botša tšohle tše ke go laelago gore o ba botše tšona. O se ke wa ba boifa; ge o ka ba boifa, gona ge o na le bona ke tla go boifiša go fetiša.
18-19“Bjale bona, mang le mang mo nageng ye o tla lwa nago – magoši a Juda, bakgomana, baprista le setšhaba. Eupša lehono ke go fa maatla a go ba kgotlelela: O tla ba bjalo ka motse wo o ageleditšwego ka morako, goba kokwane ya tshipi, goba ka leboto la mphiri. Ba ka se go fenye ka gobane ke tla ba nago gore ke go šireletše. Ke realo, nna, Morena.”


text:
KAROLO 1
Kgopela Thušo ya Modimo Gore o be le Lenyalo le le Thabilego
“Yo a ba bopilego mathomong o ba dirile e le yo motona le yo motshadi.”—Mateo 19:4
Jehofa * Modimo ke mothomi wa lenyalo la pele. Beibele e re botša gore o bopile mosadi wa pele gomme “a mo tliša go monna.” Adama o be a thabile kudu moo a ilego a re: “Mafelelong yo ke yena lerapo la marapo a ka le nama ya nama ya ka.” (Genesi 2:22, 23) Jehofa o sa dutše a nyaka gore bao ba lego lenyalong ba thabe.
Ge o tsena lenyalong, o ka nagana gore dilo di tla dula di sepela gabotse. Eupša, gaešita le monna goba mosadi bao ba tlogago ba ratana ba tla ba le mathata a itšego. (1 Bakorinthe 7:28) Poroutšheng ye, o tla hwetša melao ya motheo ya Beibele yeo ge e ba e dirišwa, e ka dirago gore lenyalo le lapa la gago e be le le thabilego.—Psalme 19:8-11.
1 AMOGELA KAROLO YEO JEHOFA A GO FILEGO YONA
SEO BEIBELE E SE BOLELAGO: Monna ke hlogo ya lapa.—Baefeso 5:23.
Ge e ba o le monna, Jehofa o letetše gore o sware mosadi wa gago gabotse. (1 Petro 3:7) Jehofa o mo dirile gore e be molekane wa gago, gomme o nyaka gore o mo sware ka seriti le lerato. (Genesi 2:18) O swanetše go rata mosadi wa gago go fihla bokgoleng bja gore o bee dikganyogo tša gagwe pele ga tša gago.—Baefeso 5:25-29.
Ge e ba o le mosadi, Jehofa o letetše gore o hlomphe monna wa gago ka mo go tseneletšego gomme o mo thuše go phetha karolo ya gagwe. (1 Bakorinthe 11:3; Baefeso 5:33) Thekga diphetho tša gagwe gomme o dirišane le yena ka pelo ka moka. (Bakolose 3:18) Ge o dira bjalo, o tla ba yo a kgahlišago mahlong a monna wa gago le a Jehofa.—1 Petro 3:1-6.
SEO SE KA DIRWAGO:
Botšiša molekane wa gago seo o ka se dirago gore o be mosadi goba monna yo kaone. Theetša ka kelohloko, gomme o dire seo o ka se kgonago gore o kaonefatše
O se fele pelo. Go tla le tšea nako gore le ithute go thabišana
2 TSHWENYEGA E LE RURI KA MAIKWELO A MOLEKANE WA GAGO
SEO BEIBELE E SE BOLELAGO: O swanetše go šetša dikgahlego tša molekane wa gago wa lenyalo. (Bafilipi 2:3, 4) Tšeela molekane wa gago godimo, o sa lebale gore Jehofa o nyaka gore bahlanka ba gagwe ba be “bonolo go bohle.” (2 Timotheo 2:24) “Go na le yo a bolelago a sa naganišiše bjalo ka ge eka o hlaba ka tšhoša, eupša leleme la ba bohlale le a fodiša.” Ka gona kgetha mantšu a gago gabotse. (Diema 12:18) Moya wa Jehofa o tla go thuša gore o bolele ka botho le ka lerato.—Bagalatia 5:22, 23; Bakolose 4:6.
SEO SE KA DIRWAGO:
Rapelela thušo ya gore o dule o thekgile ditho gomme o be le monagano o bulegilego ge o boledišana le molekane wa gago ka dilo tše bohlokwa
Naganišiša ka kelohloko ka seo o tlago go se bolela le kamoo o tlago go se bolela ka gona
3 EBANG NGATANA E TEE
SEO BEIBELE E SE BOLELAGO: Ge o tsena lenyalong, o ba “nama e tee” le molekane wa gago. (Mateo 19:5) Eupša le sa dutše le le batho ba babedi gomme le ka fapana ka dikgopolo. Ka gona le swanetše go ithuta go ba batee kgopolong le maikwelong. (Bafilipi 2:2) Botee bo a nyakega ge go dirwa diphetho. Beibele e re: “Maano a tiišwa ka dikeletšo.” (Diema 20:18) Dumelelang melao ya motheo ya Beibele go le hlahla ge le dira diphetho tše bohlokwa.—Diema 8:32, 33.
SEO SE KA DIRWAGO:
O se botše molekane wa gago taba e itšego le dikgopolo tša gago feela, eupša o mmotše le kamoo o ikwago ka gona
Boledišana le molekane wa gago pele o itlama ka selo se itšego
^ ser. 4 Jehofa ke leina la Modimo bjalo ka ge le utolotšwe ka Beibeleng.


text:
re bakone ba ntšhi dikgolo, bakone baila tlhantlhagane, bana ba thaba ya magoši, bakone baila nonyane e podudu, matlala sekgoba dinaga tšabo makgolo’ a’ gwe mokone.
ke leditše molodi setumong ke kwele ke mmalebogo borwerwe, ‘mapela a ntheeletša aba a nkwa, ke ngwana wa mma re agisane e bile re nyalelane, ke batho ba bo tau e tšwago sekgosese, lesogana la bopedi ba hlwa ba mosetše morago bare yena malobane lefsega, o re o tšhaba, o gadime morago. mokone se letše molodi wa kwala o ka re biletšwa go otla kgwale e robetše, dikgomo ga di kate marega di duša gobane di ka re folotša, bakone nkabe ba ipha sekgwari, mokokolome wa motau badimo ba setumong gona ngwana ke stwanetse, sekopa le matšwaana.
banna ba moletši le mašaedi, lereng le rema morula o entšwe? le re dinonyana di tla kotama kae? ke rile ke go kgalema wena mokopane wa ngangabala. naa ditšhoswane tše khwibidu o diiša kae? gosasa di tlo go tetemetsa. mokone lefsega la botse, o re o tšhaba o gadime, wa se gadime o tla ya molete mohlaela thupa. ke sefahlego o makgwakgwa, monna ka mahlong o a šiiša. sefahlego sa monna se mela tshehlo, thepe, mmonyane le lerotho. a tsena ka gare wena morwa lejakane o a opela, o reng o re go rapela naga ya omelela? na a wena osa jeng patše, o otišiwa ke eng? mathaka re goletša mollo o teng. eyang le letšhe moloto mohlaloga le mmotse le re mokone bogosi o bo tšwaletswe. agee mokone agee!


text:
Thapelo ya Francis Mokgethwa
Morena, re dire badirišwa ba go tliša khutšo ya gago
mo go lego lehloyo a re bjale lerato
mo go lego bohloko, tebalelo
mo go lego phapano, poelano
mo go lego pelaelo, tumelo
mo go lego tlhobogo, kholofelo
mo go lego leswiswi, seetša
mo go lego manyami, lethabo:
nea gore re se nyake kudu go homotšwa eupša go homotša
go kwišišwa eupša go kwišiša
go ratwa eupša go rata
gobane ke mo go feng mo re amogelago
ke mo go swareleng mo re swarelago
ke mo go hweng mo re tswalelwago bophelong bjo bo sa felego.


text:
BAFSA BA A BOTŠIŠA
Na go Bohlokwa Gore ke be le Mekgwa?
‘Batho ga ba ke ba mpulela mojako; ke ka baka la’ng ke swanetše go ba bulela?’
‘Na ga go na dilo tše dingwe tše bohlokwa tšeo ke swanetšego go tshwenyega ka tšona go e na le gore ke hlwe ke tshwenyegile ka gore “hle,” “ke a leboga” le “tshwarelo hle”?’
‘Ga go bohlokwa gore ke bontšhe mekgwa go bana bešo. Re bana ba motho.’
Na se se boletšwego ka mo godimo ke dilo tše dingwe tšeo o ka di bolelago? Ge e ba o fela o bolela ka mokgwa wo, ruri o fetwa ke mehola ya go ba le mekgwa e mebotse!
Seo o swanetšego go se tseba ka go ba le mekgwa
Go ba le mekgwa e mebotse go ka kaonefatša dikarolo tše latelago tše tharo tša bophelo bja gago:
Botumo bja gago. Tsela yeo o swarago batho ka yona e ka fetiša pono e botse goba e mpe ka wena. Ge e ba o na le mekgwa e mebotse, go ka direga gore batho ba go lebelele bjalo ka motho yo a godilego le yoo a nago le boikarabelo—le gona le bona ba tla go swara ka mokgwa woo! Lega go le bjalo ge e ba o se na mekgwa, batho ba ka nagana gore ga o na taba le batho ba bangwe e bile o ka feleletša o fetwa le ke dibaka tša go hwetša mošomo. Go etša ge Beibele e bolela gore: “Motho yo sehlogo o itira molahlwa [goba moipolai].”—Diema 11:17.
Bagwera ba gago. Beibele e re: “Aparang lerato gobane ke setlemo se se phethagetšego sa botee.” (Bakolose 3:14) Seo ke sa therešo le go feta ge go tliwa tabeng ya go dira segwera. Batho ba rata go gwerana le batho bao ba nago le mekgwa le bao ba ba swarago gabotse. Go feta moo, ke mang yo a ka nyakago go gwerana le motho yo a se nago mekgwa le yoo a sa kgonego go phedišana le ba bangwe?
Tsela yeo ba bangwe ba go swarago ka yona. Mosetsana yo mongwe yo a bitšwago Jennifer o re: “Ge e ba o dula o le botho, ge nako e dutše e eya, o ka dira gore le motho yo a se nago mekgwa a fetole tsela yeo a go swarago ka yona.” Therešo ke gore ge e ba le wena o se na mekgwa, o ka se kgone go thuša motho yo a se nago mekgwa. Beibele e re: “Kelo yeo le elago ka yona, ba tla le elela ka yona.”—Mateo 7:2.
Therešo e sa fetogego: Letšatši le letšatši re phela le batho ba bangwe. Tsela yeo o phelago le bona ka yona e ka kgoma kamoo batho ba go lebelelago le go go swara ka gona. Taba ye ge e bewa gabonolo, go ba le mekgwa go bohlokwa!
Kamoo o ka kaonefatšago ka gona
Lekodišiša mekgwa ya gago. Ipotšiše dipotšišo tše bjalo ka: ‘Na ke hlompha batho ba bagolo ge ke bolela le bona? Ke ga kae ge ke bolela ke dirišago mantšu a bjalo ka “hle,” “ke a leboga” goba “tshwarelo hle”? Na ke fela ke šitišwa ke dilo tše di swanago le go bala goba go araba melaetša ya founo ge ke bolela le ba bangwe? Na ke swara batswadi ba ka le bana bešo ka tlhompho goba ke fo ba ke sa bontšhe tlhompho ka gore e le ba ka gae?’
Beibele e re: “Go bontšhaneng kgodišo, etelelang pele.”—Baroma 12:10.
Ipeele dipakane. Ngwala dikarolo tše tharo tšeo o ka kaonefatšago go tšona. Ka mohlala, Allison, wa mengwaga e 15 o re o nyaka “go ithuta go ba le bokgoni bja go theetša go e na le go bolela kudu.” David wa mengwaga e 19, o re o nyaka go šomela ntlheng ya go tlogela go romela melaetša ka founo ge a dutše a bolela le ba lapa la gabo le bagwera. O re: “Ke go ba le lenyatšo, ge o dira bjalo o tla be o botša ba lapa le bagwera gore go kaone ge ke bolela le batho ba bangwe go e na le go bolela le lena.” Edward wa mengwaga e 17, o re o nyaka go tlogela go tsena batho ba bangwe ganong ge ba bolela. Ge e le Jennifer yo go boletšwego ka yena pejana, o ikemišeditše go šomela tabeng ya go bontšha mekgwa bathong ba bagolo. O re: “Ke be ke tlwaetše go fo dumediša ka go itlhaganela ke kitimetše go ya go bagwera ba ka. Eupša ga bjale ke tloga ke iteka gore ke tsebe batho ba bagolo gakaone. Ruri se se nthušitše kudu gore ke kgone go bontšha mekgwa e mebotse!”
Beibele e re: “Le se ke la kgahlegela ditaba tša lena feela, eupša le kgahlegele le tša ba bangwe.”—Bafilipi 2:4.
Dula o bona gore o kaonefaditše gakaakaang. Fetša kgwedi o hlahloba tsela yeo o bolelago ka yona goba kamoo boitshwaro bja gago bo lego ka gona dikarolong tšeo o nyakago go kaonefatša go tšona. Ge kgwedi yeo e fela, ipotšiše gore: ‘Go ba ga ka le mekgwa go nthušitše bjang gore ke be motho yo kaone? Ke dikarolong dife moo go sa nyakegago gore ke kaonefatše?’ Ipeele dipakane tše difsa tša go kaonefatša moo o sa šaletšego gona.
Beibele e re: “Ka mo le nyakago batho ba le dira ka gona, le lena le ba direng ka wona mokgwa woo.”—Luka 6:31.


text:
“Naa Jake a ka tla go raloka?” Thoko a botšiša Mma. “Ke mogwera wa ka wa potego,” a realo.
“Go lokile,” a realo Mma. “Ge Koko a ka se be le bothata bja go go hlokomela ge ke le mošomong gona go lokile.”
“Ga ke na bothata le gatee,” a realo Koko. “Nkile ka ba le mogwera wa potego wa go bitšwa Bossy Boots.”
“Leina le le a segiša,” a realo Thoko.
“E be e le mosetsana wa go segiša,” a realo Koko. “Ka mehla ge re be re raloka mmogo o be a nyaka go ba Kgošigadi Se goba Kgošigadi Sela. Ka mehla ke be ke e ba mošomedi wa go laolwa.”
Thoko, Mma le Koko ba ipshinne ka go sega.
Ka letšatši la go latela, Jake o ile a tla go bapala. Ba thomile ka go bapala thekisi-thekisi. Koko o ba dumeletše go diriša ditulo tše pedi tša ka moraleng go dira thekisi.
“Ke tla ba mootledi wa thekisi,” a realo Jake.
“Gona nna ke tla ba wa go goeletša Cape Town! Ka ba ka koleka tšhelete,” a realo Thoko.
“Gomme nna ke tla ba monamedi,” a realo Koko.
Jake o ile a dula setulong sa ka pele, Koko a dula setulong sa ka morago gomme Thoko a goeletša Cape Town! a ipitlaganya ka gare. Koko o ile a fa Thoko malekere a mabedi a diphephaminti, ao ba a dirilego e ka ke tšhelete.
Ka pejana ba fihla Cape Town gomme Thoko a goeletša, “Fologang ka moka!” Koko o ile a fologa gomme Thoko a abelana diphephaminti tša gagwe le Jake.
“Re ka bapala papadi efe bjale?” gwa botšiša Jake.
“A re bapale terene-terene,” gwa šišinya Thoko.
“Re hloka ditulo tše dintši gore re dire terene,” a realo Jake. Ba dirišitše ditulo tše tharo tša ka moralengg. Se se tee e be e le sa mootledi wa terene, se sengwe e le sa banamedi gomme sa mafelelo e le sa mapokisi le diphoofolo.
“Ke nyaka go ba mootledi wa terene,” a realo Jake.
“Ke nyaka go ba Koko yo a yago go etela lapa la gagwe kua Jozi,” a realo Koko, a dutše fase ka leterokong la banamedi.
“Gona ke tla ba mpšanyana ka dula ka leterokong la mafelelo,” a realo Thoko.
“Khutšhuu-khutšhuu! Kgwehlee- kgwehlee!” gwa kgehlenkgwetša Jake, ge terene e etšwa seteišeneng.
“Hauu hauu!” gwa goba Thoko. Koko o ile a tswalela mahlo a gagwe a itira e ke o swerwe ke boroko. O be a kwešwa bohloko, ke gore o paletšwe ke go bona bobotse bja tlhago ge terene e etšwa Cape Town e eya Johannesburg. Ba tshetše meedi ba namela le dithaba. Ba fetile Karoo ye phara le ya pepetla le mebotwana ye mennyane. Ba tshetše dinoka ba feta dipolasa. Gomme mafelelong, ba ile ba fihla toropongkgolo ya Johannesburg.
“Khutšhuu! Khutšhuuu!” a realo Jake ge ba fihla seteišeneng.
“Hauu! hauu!” Thoko a goba.
Seo sa tsoša Koko yo a rilego, “Batho ba Modimo! Re šetše re fihlile fa? Re fihlile gabotse ka nako ya teye!”
Jake le Thoko ba bušetša ditulo tafoleng gomme Koko a dira teye ka ketlele a tšhelela mootledi wa terene wa go swarwa ke lenyora le mpšanyana ya go swarwa ke tlala dipisikiti.
“Morago ga pisikiti ye,” a realo Thoko, “Ke nyaka go aga sekepe sa moyeng.”
“Go lokile!” a realo Jake. “Ke nyaka go ba mootledi wa sona!” Thoko a bonala a nyamile.
“Ke ka lebaka la eng bobedi bja lena le sa be baetasebakeng,” gwa šišinya Koko.
“Go lokile,” a realo Jake. Efela o be a bonala a se a thabišwa ke se kudu.
Sekepe sa moyeng se be se nyaka ditulo tše nne. Ditulo tše pedi tša go lebelela godimo tšeo go tšona go dulago baetasebakeng. Tše dingwe tše pedi tša bewa ka morago ga bona go šoma bjalo ka dithuši tša rokhete.
“Tlhano … nne … tharo … pedi … tee … fofa!” gwa bega Koko, a ba emišetša seatla gore ba sepele gabotse. Sekepe sa moyeng sa fofa gomme sa ya godimodimodimo sa sobelela sekgobeng.
“Lebelela!” a realo Thoko. “Ngwedi šole!”
“A re kotame,” a realo Jake. Sefatanaga sa moyeng sa kotama ngweding ka go nanya gomme baetasebakeng ba fologa.
“Ga go na selo fa,” a realo Jake.
“Ee,” gwa dumela Thoko, “a re ye gae.”
Koko o be a thabetše go ba bona ba boa Lefaseng. Bobedi bja bona ba be ba bonala ba lapišitšwe ke leeto. “Ke a tseba gore bjale le ka dira eng,” a realo Koko. “Ke selo seo nna le Bossy Boots re bego re rata go se dira ge re be re sa lekana le lena.” Koko a ba bontšha go dira rantabola ka go phara kobo godimo ga ditulo.
“Ke nyaka go ba motsomi,” a realo Jake.
“Ke nyaka go ba mogwera wa potego wa motsomi,” a realo Thoko. “Gomme o ka ba tlou ya mma,” a realo go Koko.
“Nka upša ka ba tau ya mma,” a realo Koko.
Jake o be a homotše kudu gomme ba šala tau ya mma morago. Thoko o be a homotše kudukudu. Efela pele ba fihla tafoleng yeo go bego go dutše tau ya mma e enwa komiki ya bobedi ya teye, e ile ya retologa ya rora ka tsela ya go makatša − GRRRRRRRRRR! Motsomi le mogwera wa gagwe wa potego ba ile ba tšhoga ka fao ba ilego ba hunyela ka rantaboleng, ba gogela marulelo godimo ga bona. Koko o ile a sega gomme gwa kwagala sesego se sentši go tšwa ka tlase ga kobo. Gomme ka morago gwa re kgwatha.
“Ke mo go botse,” gwa gopola Koko. O be a nyaka go ikhutša.
“Wa tseba ke eng?” a realo Thoko ka tlase ga kobo.
“Eng?” gwa botšiša Jake.
“Le ge o rata go laola kudu ebile o rata go phela o e ba mootledi wa thekisi, mootledi wa terene, mokapotene wa sekepe sa moyeng le go ba motsomi, o sa dutše o le mogwera wa ka wa potego,” a realo Thoko.
“Ke a tseba,” a realo Jake. “O mogwera wa ka o mogolo wa potego!”
Koko o ile a myemyela. Ba be ba kwagala bjalo ka yena le Bossy Boots!


text:
BAFSA BA A BOTŠIŠA
Ke Eng Seo ke Swanetšego go se Tseba ka Dipapadi tša Elektroniki?
Molekwana wa dipapadi tša elektroniki
Kua United States, moo dipapadi tša elektroniki e lego intasteri yeo e dirago ditolara tše dimilione milione ...
Go akanyetšwa gore ke batho ba mengwaga e mekae bao ba bapalago dipapadi tše tša elektroniki?
18
30
-
Ke batho ba bong bofe bao ba bapalago dipapadi tše?
Diperesente tše 55 ke banna; diperesente tše 45 ke basadi
Diperesente tše 15 ke banna; diperesente tše 85 ke basadi
-
Dihlopheng tše tše pedi, ke sefe seo e lego karolo e kgolo ya bao ba ratago go bapala dipapadi tše?
Basadi ba mengwaga e 18 le go feta
Masogana a mengwaga e 17 le a ka tlase
-
Dikarabo (Di theilwe dinyakišišong tša 2013):
B. 30.
A. Basadi bao ba bapalago dipapadi tše ke diperesente tše 45—palo ye ke mo e ka bago seripa sa dibapadi ka moka.
A. Basadi ba mengwaga e 18 le ba go feta ke diperesente tše 31 tša bao ba bapalago dipapadi tšeo mola bašemane ba mengwaga e 17 le ba ka tlase e le diperesente tše 19.
Dipalopalo tšeo di ka go nea pono ya gore ke bomang bao ba bapalago dipapadi tše. Eupša ga di go botše ditlamorago—tše mpe goba tše dibotse—tšeo dipapadi tša elektroniki di ka go kgomago ka gona.
Se se lokilego ka tšona
Ke efe ya dipolelo tše di latelago mabapi le dipapadi tša elektroniki tšeo o dumelelanago le tšona?
“Ke mokgwa o thabišago woo o ka matlafatšago ditswalano tša gago le ba lapa leno le bagwera.”—Irene.
“Di dira gore o se ke wa dula o nagana ka dilo tšeo di diregago bophelong.”—Annette.
“Di ka loutša bokgoni bja gago bja go arabela kapejana ge selo se itšego se direga.”—Christopher.
“Di go nea bokgoni bja go rarolla mathata.”—Amy.
“Di go thuša gore o dule o diriša monagano wa gago; di go dira gore o nagane, o loge maano le go bona gore o ka dira selo se itšego ka tsela efe.”—Anthony.
“Dipapadi tše dingwe di go kgothaletša go dirišana le le sehlopha le bagwera.”—Thomas
“Dipapadi tše dingwe di dira gore o itšhidulla le gore o se ke wa ba le mmele.”—Jael.
Na o dumelelana le tše dingwe tša dipolelo tše—goba mohlomongwe ka moka ga tšona? Dipapadi tša dibidio di ka thuša monagano le mmele. Le ge dipapadi tše dingwe e le tša go fetiša nako le gore di ka mokgwa wo Annette a boletšego ka gona gore “di dira gore o se ke wa dula o nagana ka dilo tšeo di diregago bophelong,” ga se ka mehla di fošagetšego.
● Beibele e re “dilo tšohle ka tlase ga magodimo di na le nako ya tšona,” go akaretša le nako ya go itapološa—Mmoledi 3:1-4.
Se se fošagetšego ka tšona
Na dipapadi tše di go jela nako?
“Ge nka thoma go e bapala, ke thatafalelwa ke go kgaotša. Ke dula ke ipotša gore ‘ge nka fo bapala la mafelelo!’ Ge ke re phaphara, ke ba ke šetše ke bapetše diiri tše dintši le gore ke šetše ke feditše nako e ntši kudu ke le pele ga yona!”—Annette.
“Dipapadi tše tša bidio di ka senya nako. O dula moo diiri tše telele ke moka wa ikwa eka go na le se sengwe seo o se fihleletšego ka ge o feditše papadi le go e kgona ka makga a mahlano, eupša therešo ke gore ga se wa dira selo.”—Serena.
Therešo e sa fetogego: Ge e ba o lahlegetšwe ke tšhelete, o ka e hwetša gape. Eupša seo ga se bjalo ge go tliwa tabeng ya go lahlegelwa ke nako. Ka mantšu a mangwe nako e bohlokwa go feta tšhelete. Ka gona o se ke wa forwa!
● Beibele e re: “Tšwelang pele le sepela ka bohlale ..., le diriša nako ya lena ka bohlale.”—Bakolose 4:5.
Na dipapadi tša elektroniki di kgoma monagano wa gago?
“Melato ya bosenyi yeo o ka golegwago goba go bolawa e dirwa ka tsela e itšego dipapading tša dibidio ka ponyo ya leihlo.”—Seth.
“Gore o fihlelele pakane ya gago papading ye o swanetše go fenya manaba a gago. Gantši, se se bolela go a bolaya ka ditsela tše di fapafapanego tše sehlogo kudu.”—Annette.
“Ka dinako tše dingwe o ka se kgolwe seo o se botšago bagwera ba gago ge o dutše o bapala—dipolelo tše bjalo ka ‘E hwa!’ goba ‘ke tlo go bolaya!’ ”—Nathan.
Therešo e sa fetogego: Efoga dipapadi tšeo di godišago dilo tšeo Modimo a di hloilego, go akaretša bošoro, thobalano e gobogilego le go dirišana le meoya e mebe.—Bagalatia 5:19-21; Baefeso 5:10; 1 Johane 2:15, 16.
● Beibele e re Jehofa “o hloile le ge e le mang yo a ratago bošoro”—e sego go dira bošoro feela. (Psalme 11:5) Le ge kgetho ya gago ya dipapadi tše e sa bontšhe gore o tla ba motho wa mohuta mang, di ka bolela se sengwe ka motho yoo o šetšego o le yena.
Seo o ka naganago ka sona: Puku ya Getting to Calm, e re: “Dipapadi tša dibidio di ka ba le tšhušumetšo e kgolo ya kamoo ngwana a itshwarago ka gona go feta thelebišene, ka gobane bana ga ba fo iponela mogale yo matla le yo šoro—ge e le gabotse ke bona bagale bao. Ka ge dipapadi tše di ruta bana go etša ge morutiši a ruta ka klaseng, ge e le gabotse ba tloga ba ithuta bošoro.”—Bapiša le Jesaya 2:4.
Bontšha go hlaphogelwa
Bafsa ba bantši ba ile ba ithuta go ba le tekatekano ka go diriša dipapadi tša elektroniki. Ela hloko mehlala ye e mebedi.
“Ke be ke bapala dipapadi tše go ba go fihla bošego ke nagana gore: ‘Ke fo ba ke hloka diiri tše hlano feela gore ke robale, na ga go bjalo? E re ke bapale la mafelelo.’ Lega go le bjalo, ke ithutile go bea dipapadi tše maemong a tšona. Ke lebelela go di bapala e le selo se sekaone seo nka se dirago nako le nako ge ke lewa ke bodutu. Eupša selo se sengwe le se sengwe se swanetše go dirwa ka go lekanyetšwa.”—Joseph.
“Ke fokoditše go di bapala, e bile ke kgona go dira dilo tše ntši! Ke kgonne go kaonefatša bodiredi bja ka, ke leka go thuša ba bangwe ka phuthegong ya gešo le go ithuta go bapala piano. Ruri go na le dilo tše dintši tšeo nka di dirago!”—David.
● Beibele e re basadi le banna ba godilego monaganong ba swanetše go ba ba “lekanetšego mekgweng.” (1 Timotheo 3:2, 11) Ba thabela go itapološa eupša ba tseba moo ba swanetšego go kgaotša, e bile ba na le boitshwaro bja go dira seo.—Baefeso 5:10.
Therešo e sa fetogego: Go bapala dipapadi tše e ka ba boitapološo bjo bobotse ge feela di bewa boemong bja tšona. Eupša o se tlogelele gore dipapadi tše di laole nako ya gago goba di go dire gore o lahlegelwe ke pono ka dilo tša bohlokwa bophelong. Ge e le gabotse, go e na le gore o dule o tshwenyegile kudu ka go leka go atlega papading yeo, na go ka se be kaone go dira maiteko a go fihlelela pakane ya gago gore o tle o atlege bophelong bja kgonthe?


text:
"ke rena matebele makonkwane, ra hloka kgomo re ja motho!
“re maku’bu-kgomo matebele, matebele a go sepela a sa tšwara!
ba re makubu ga bane sereto, sereto ke mma bona a hwile!
ke bona matebele makonkwane, ba rego ba hloka kgomo ba ja motho!
ke batho ba gabo lemetša!
ke nama madumela go bešwa, ba dihlaa ba sega ba metša!
wene o segago o etshwa o ka se khore!
ke batho ba gabo matšhe, mamokate a sefiša!
yena thala-bodiba a noka lewatle swatseng,
ba re thala o etla keno maphaswaneng a thaba bošega!
mono ga matheba a kgomo!
ke batho ba gabo malatji phonyoga!
se phonyoga maswatsi swatsing,
o phonyogile mapono ba mo kakatletše,
gwa thwe tšhidi tšhabela thaba lebopo thaba ya bo mmatshwane a molepo…!
ke mahlogeledi a bo mokabi,
batho ba remile mokabi ba re re a lometša!
kganthe “mahlogelodi” a bo mokabi o etla,
yena selwešanya diboba,
nosi le mojwa di alwa di ba ka borologa !!!
“booo boo obo, booo boo bo!
re batho ba ga koto(leoto) le tshela le gora(noka)le fetetša lengwe, lengwe la šala le hlabana ntwa.
re bowa lebopo thaba sewisha thaba boshega, thaba ya bo mmatshwane a molepo
tlou ya tomola mogaba, tlowana tša nwa kgabane fateng sa madietšane.
re batho ba bo bo mokgale mankoko motlapedi wa magakala, batho ba bo tsheoga letlapa la ba mankgane.
re batho ba bo madire ba bo matšhe mamokate a sefisha
re bina tlou?
"re matebele mokonkwana, ba hloka kgomo ba ja motho"
ka setso re tswalwa ke tsheoga, le mokgale, le madire.
nna ke mache, sereto ke sefisha.
please contact me on : mache@webmail.co.za
079 875 8148 / 083 7475 414


text:
Gus e be e le korila ye kgolo. E be e dula serapeng sa diphoofolo le korila ye nngwe ya go bitšwa Gabby. Gus le Gabby di be di na le ntlo ye nnyane yeo di bego di dula go yona le tšhengwana ye botse yeo di bego di bapala go yona.
Mohlankedi wa serapa sa diphoofolo o be a loketše Gus le Gabby. O di file dijo tše dintši gore di je – khabetšhe le lephotse le dinawa le mafela, le dinamune tše dintši le diphopho le diapole le … dipanana! Gus le Gabby di be di rata dipanana go feta dijo tšohle!
“Naa nka hwetša panana ya mafelelo?” Gabby o be a botšiša ka mehla ka morago ga matena. Ka gobane Gus e be e le korila ya go loka, ka mehla e be e efa Gabby panana ya mafelelo.
Ka letšatši le lengwe, kgauswi le serapa sa diphoofolo, Mna van Vliet, lehodu la mokotla wa direkwa, o ile a tšeela Koko yo a bego a eya renkeng ya dithekisi mokotla wa direkwa o tletše dijo.
“Thušang! Thušang! Buša mokotla wa ka wa direkwa!” Koko a goeletša. Efela Mna van Vliet ga se a mo lemoga, gomme a sobelela le tsela.
Koko o ile a kitimela monna wa lephodisa yo a bego a eme sekhutlwaneng sa mmila. “Nthuše!” a goeletša. “Monna yola o ntšeetše mokotla wa direkwa!”
“A re mo kitimiše!” lephodisa la realo, bobedi bja bona ba kitimiša Mna van Vliet.
Mna van Vliet o ile a ba bona ba etla, gomme a fofa keiti ye kgolo, a wela ka serapeng sa diphoofolo.
“Lebelela!” a realo Koko a hemelana. “Lehodu le ile ka serapeng sa diphoofolo!”
“A re mo sware!” a realo monna wa lephodisa a hemelana.
Mna van Vliet o be a sa lebelele fao a yago gona. O fofile leboto a wela sethokgweng sa meetlwa ka tšhengwaneng ya Gus le Gabby.
“Ijooo!” a realo.
Lešata le ile la tsoša Gus le Gabby di be di otsetše mosegare.
“Ke nagana gore go na le motho yo a re tlišetšago dipanana!” a realo Gus.
“Ke botho bjoo!” a realo Gabby. “A re ye go yena re mo dumediše.”
Di ile tša ya go Mna van Vliet. Gus e be e le korila ya boleta ya mekgwa ye mebotse. E rile ge e bona Mna van Vliet, ya ema ka maoto a morago ya ipetha kgara bjalo ka moropa e le ge e dumediša.
E rile ge Mna van Vliet a bona Gus e dira se, a tšhoga kudu. O ile a tšea mokotla wa direkwa gomme a leka go namela leboto gore a boele morago.
“Mphe dipanana!” a realo Gus. Efela Mna van Vliet o be a etla gare ga leboto, gomme Gus ya mo goga ka leoto ya mmetha ka morago gore a wele fase.
Mna van Vliet o ile a wela ka sethokgweng sa meetlwa gape. Gus e ile ya tšea mokotla wa direkwa, gomme ya lebelela ka gare ga ona. Gus e ile ya fošetša ntle dilo tša go rekwa ke Koko ka moka ga tšona. Gomme tlase, ka mokotleng wa direkwa go be go na le ngata ya dipanana tše diserolane tša go butšwa.
Gus o ile a phaphatha Mna van Vliet ka boleta hlogong. “Ke a leboga,” a realo. Mna van Vliet ga se a fetola.
“Gabby,” a realo Gus, “monna yo wa go loka o re tlišeditše ngata ya dipanana!” Gabby e ile ya tla go Gus e bina. Bobedi tša dula kgauswi le Mna van Vliet tša ja dipanana ka moka ga tšona.
Koko le monna wa lephodisa ba ile ba kwa lešata. Ba ile ba lebelela ka godimo ga leboto gomme ba bona Mna van Vliet a patlame sethokgweng sa meetlwa.
“Lehodu ke lela!” a realo Koko.
“Efa Koko mokotla wa gagwe wa direkwa!” monna wa lephodisa a realo.
“Go lokile,” a realo Mna van Vliet ka makalo. O ile a topa direkwa ka moka a di bušetša mokotleng wa direkwa wa Koko. O ile a o fa Koko ka godimo ga leboto.
“Hmmmph!” a realo Koko. A ya go reka dipanana tše dintši ka mokotla wa gagwe wa direkwa, gomme a namela thekisi ya go ya gae.
Mna van Vliet o ile a lebelela monna wa lephodisa. “Ke tshepiša gore nka se sa tsoga ke utswitše mokotla wa direkwa!” a realo. “Efela hle, ke swanetše go tloga fa. Nkiše seteišeneng sa maphodisa.”
“Agaa, gabjale, Gus,” a realo monna wa lephodisa. “O swere lehodu la go tuma la mokotla wa direkwa! Ke iša Mna van Vliet seteišeneng sa maphodisa gona bjale, efela ke tla boa ka tla go go bona mesong ya gosasa!”
Mesong ya go latela monna wa lephodisa a tla serapeng sa diphoofolo le Lephodisalegolo le sehlopha sa diphala le monna wa khamera le mmega-ditaba. Lešaba la batho le ile la ba šala morago. Mohlokomedi wa serapa sa diphoofolo o ile a ba dumelela go tsena tšhengwaneng ya Gus le Gabby.
“O amogetšwe go ba sephodisa, Gus,” Lephodisa-legolo la realo. “Bjale o lephodisa!” Sehlopha sa diphala se ile sa bapala koša, monna wa khamera a tšea Gus dinepe, gomme mmega-ditaba a ngwala pego ka ga Gus le lehodu la go tuma la mokotla wa direkwa. Lešaba la batho le ile la kgahlega. Ka morago Lephodisa-legolo le ile la neela Gus ngata ye kgolo ya botse ya dipanana tše disorelane.
“Ke a leboga,” a realo Gus. “Go bile bonolo kudu go swara lehodu la mokotla wa direkwa.” O be a thabile kudu, o ile a ema ka maoto a morago a ipetha dikgara. Batho ba rile go bona se ba tšwa ka moka ka tšhengwaneng ya Gus le Gabby ba sepediša.
Gus le Gabby ba ile ba dula fase ba ja dipanana. “Ka gore bjale ke nna lephodisa, ke tlile go ba le mošomo o montši!” a realo Gus.
“Ee,” a realo Gabby ka boikgantšho. “Bjale o ka ja panana ya mafelelo, Gus.”
“Ke a leboga, Gabby,” a realo Gus a tšea panana ya mafelelo.
E ba le boitlhamelo!
Ka morago ga go bala kanegelo, šišinya gore bana ba gago ba dire tše dingwe tša dilo tše: nagana ge e ba lehodu le hweditše seo se le swanetšego goba ge e ba le be le swanelwa ke go lefela dipanana tša Koko; ngwala sengwalwa seo ba gopolago gore se ka be se tšweletše ka kuranteng; diragatšang kanegelo.